Ingkar PKP: Mahkamah Tinggi Tawau Tolak Rayuan Dua Beradik, Denda Dan Penjara Kekal

TAWAU: Mahkamah Tinggi di sini hari ini menolak permohonan dua beradik untuk mengenepikan keputusan Mahkamah Majistret Lahad Datu 31 Mac lalu yang menjatuhkan hukuman denda dan penjara ke atas mereka kerana ingkar Perintah Kawalan Pergerakan (PKP).

Hakim Dr Alwi Abdul Wahab mengekalkan denda sebanyak RM1,000 masing-masing ke atas Ng Khim Weng, 50, dan Ng Kim Chiah, 47.

Bagaimanapun, Alwi menetapkan hukuman penjara selama lapan hari bermula 31 Mac lalu, berbanding dua bulan yang dijatuhkan sebelum ini.

Terdahulu, peguam bela Liew Hon Min dalam rayuannya memohon mahkamah menggugurkan keputusan Mahkamah Majistret Lahad Datu dan digantikan dengan bon berkelakuan baik.

Selain itu, Liew menjelaskan hukuman penjara juga perlu dipertimbangkan bagi mengambil kira risiko penyebaran virus Covid-19 ke atas pesalah.

Timbalan Pendakwa Raya Mohammed Ali Imran bagaimanapun membantah pengguguran tersebut termasuk membabitkan hukuman penjara memandangkan Lahad Datu menjadi daerah kedua tertinggi mencatatkan bilang pesakit Covid-19 di Sabah.

Mohammed turut menolak permohonan menggantikan hukuman kepada bon berkelakuan baik kerana kesalahan itu dilakukan lebih dari dua orang berkumpul di suatu tempat dalam masa sama sepanjang tempoh PKP.

Pada 31 Mac lalu, Khim Weng dan Kim Cheah  didakwa secara bersama melakukan kesalahan ingkar PKP di Pusat Industri Dam, Jalan Dan, Lahad Datu, pada 28 Mac 2020, pukul 11 pagi.

Berdasarkan pertuduhan yang dibacakan, pesalah yang bekerja sebagai majikan Rintisan Hijau Sdn Bhd didakwa sengaja membuka premis milik mereka yang mana tidak menyediakan perkhidmatan perlu seperti dinyatakan dalam Jadual Peraturan 2, Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Sehubungan itu, mereka telah melakukan kesalahan yang boleh dihukum di bawah Peraturan 7(1) Peraturan-Peraturan sama dan dibaca bersama Seksyen 34 Kanun Keseksaan yang memperuntukkan hukuman denda tidak melebihi RM1,000 atau dipenjarakan selama tempoh tidak melebihi enam bulan atau kedua-duanya sekali.

Majistret Ryan Sangirann Rayner Jr kemudian menjatuhkan hukuman penjara dua bulan dan denda RM1,000 kepada tertuduh.

Pendakwaan dilakukan Timbalan Pendakwa Raya Risal Abd Fikkah manakala tertuduh tidak diwakili peguam.


Nazrey okay dengan Raihan

BEKAS anggota kumpulan Raihan, Nazrey Johani tidak mungkin akan kembali bersama kumpulan nasyid popular itu tetapi tidak ada masalah untuk bekerjasama dengan mereka.

Nazrey ketika dihubungi berkata, dia tidak lagi dapat memberikan komitmen 100 peratus terhadap nyanyian kerana kini sibuk menguruskan Maahad Tahfiz Bayu Syahadah di Kampung Bitoon, Ranau, Sabah.

“Bagaimanapun, kalau ada jemputan daripada pihak Raihan, saya akan pertimbangkan selepas berbincang dengan Nazrey Johani Management,” katanya.

Sebelum itu, nama Raihan yang kini dianggotai Che Amran Idris, Abu Bakar Md Yatim dan Amran Ibrahim kembali menjadi sebutan selepas lagu Sesungguhnya yang dirakam semula bersama Aliff Satar menjadi popular dan tular.

Berikutan itu, ramai peminat mula memberi cadangan supaya Nazrey kembali bersama Raihan seperti mana mereka mencetus fenomena menerusi album Puji-Pujian dulu.

Nazrey juga terharu dengan tanda ingatan peminat yang merindui kelunakan suaranya itu.

Dia turut meluahkan rasa gembira kerana peminat masih mengingati dirinya sebagai penulis dan penggubah lagu Sesungguhnya yang kini sekali lagi menjadi fenomena.

“Terima kasih kerana peminat masih ingat saya sebagai penulis lirik, penggubah dan juga penyanyi pada lagu berkenaan.

“Setinggi ucapan terima kasih juga kepada pihak media yang memberikan sumbangan hingga menyebabkan lagu Sesungguhnya tular di media sosial,” katanya yang meninggalkan Raihan pada 2005 kerana mahu memberi tumpuan kepada aktiviti dakwah.

Sementara itu, Che Amran dalam satu temubual mengakui Raihan kini selesa bertiga. Che Amran berkata, walaupun banyak permintaan untuk mereka kembali bergabung, tetapi ia bukan dalam tempoh terdekat ini.

“Kami okay dengan Nazrey dan masih berhubung walaupun tidak kerap. Kami tidak ada masalah untuk bekerjasama dengan Nazrey, cuma bukan dalam masa terdekat ini. Lagipun dia sibuk dengan aktiviti lain. Doakan yang terbaik buat kami.

“Kami akui peminat tidak boleh terima orang baru dalam Raihan. Pernah ada anggota baru menggantikan Nazrey, tapi tak lama. Peminat nak juga anggota asal walaupun hanya bertiga,” katanya. – Harian Metro


Polis tahan 15 individu, rampas syabu lebih RM6,000 Di Lahad Datu

LAHAD DATU, 26 Sept – Polis menahan 15 individu termasuk seorang wanita dan merampas 92.78 gram syabu bernilai RM6,570 dalam Operasi Sarang di empat lokasi berasingan dekat sini, Ahad lepas.

Ketua Polis Daerah Lahad Datu, ACP Nasri Mansor berkata kesemua suspek berumur 17 hingga 40 tahun itu ditahan atas pelbagai kesalahan termasuk pengedaran dan penyalahgunaan dadah.

“Daripada jumlah individu ditahan itu, empat ditahan mengikut Seksyen 12 (2) Akta Dadah Berbahaya (ADB) 1952, manakala tiga individu ditahan di bawah Seksyen 39B, Sek 39 (2) dan Seksyen 39A (1) akta yang sama.

“Lapan yang lain pula ditahan mengikut Seksyen 15 (1)(a) ADB 1952,” katanya kepada pemberita di sini, hari ini.

Operasi Sarang bermula 2 pagi dan berakhir 6 pagi itu, menyasarkan empat kawasan perkampungan di Kampung Ubi, Kampung Membatu, Kampung Segama dan Kampung Silabukan.

“Suspek yang positif dadah ditahan dan disiasat mengikut Seksyen 15(1)(a) ADB 1952 dan Seksyen 39B akta sama,” katanya.

Dalam pada itu, Nasri berkata polis turut menahan 11 individu melibatkan tujuh lelaki, tiga perempuan dan seorang kanak-kanak perempuan kerana tidak memiliki dokumen pengenalan diri yang sah.

Beliau berkata kesemua mereka berumur lima hingga 60 tahun itu diserahkan kepada pihak Imigresen untuk tindakan lanjut.

Sementara dalam satu serbuan lain, polis merampas 364 keping ???????cakera video digital (DVD) pelbagai tajuk tanpa Sijil Perakuan ‘B’ bernilai RM2,000 menerusi Operasi Ostrich di sebuah premis di Centrepoint dekat pusat bandar, Rabu lepas.

“Dua wanita warga Filipina berumur 31 dan 35 tahun yang berperanan sebagai jurujual DVD cetak rompak itu turut ditahan bagi membantu siasatan,” katanya.


Bekalan Darah Di Sabah Kritikal

KOTA KINABALU: Bekalan darah di Sabah kini berada pada tahap kritikal, antara lain disebabkan penularan Covid-19 yang menyebabkan kempen derma darah terpaksa ditangguhkan selain selain kegusaran orang ramai untuk keluar menderma, kata Persatuan Penderma Darah Sabah (Pendarah).

Presidennya Alix Sunggin berkata, ini berikutan beberapa kempen menderma darah yang dirancang antaranya oleh badan berkanun kerajaan dan badan bukan kerajaan, terutama di kawasan awam, terpaksa ditangguhkan buat masa ini atas sebab keselamatan akibat penularan pandemik itu.

“Pihak hospital terpaksa menghubungi penderma supaya datang ke pusat tabung darah kerana ada antara mereka ragu-ragu keluar rumah disebabkan takut dijangkiti penyakit itu,” katanya kepada Bernama, baru-baru ini.

Menteri Kerajaan Tempatan dan Perumahan negeri Datuk Masidi Manjun sebelum ini dilaporkan berkata, akibat penularan Covid-19, bekalan darah di Sabah merosot sebanyak 20 peratus tahun ini disebabkan pembatalan lebih 200 kempen derma darah yang membabitkan sasaran awal 6,000 pendermaan.

Alix berkata, pelbagai inisiatif telah dilakukan agar bekalan darah sentiasa mencukupi termasuk menawarkan polisi kesihatan bagi mereka yang menderma darah secara konsisten seperti keutamaan pemberian vaksin Covid-19.

Menteri Kesihatan Datuk Seri Dr Adham Baba sebelum ini dilaporkan berkata, penderma darah yang sudah menderma sebanyak lebih 50 kali akan diletakkan dalam senarai utama menerima suntikan vaksin Covid-19.

Selain itu, Alix berkata, Pendarah mengambil inisiatif untuk terus bekerjasama dengan pelbagai pihak bagi menganjurkan kempen derma darah, bukan sahaja di bandar raya ini tetapi juga di daerah-daerah lain termasuk di kampung-kampung pedalaman. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapan warga China dalam pesawat Ethiopian Airlines – CCTV

BEIJING: Lapan warga China adalah antara penumpang pesawat komersial Boeing 737 ke Nairobi yang terhempas hari ini membawa 149 penumpang dan lapan anak kapal, kata penyiar rasmi China.

CCTV berkata di laman media sosial, “lapan orang warga China berada di dalam pesawat” Penerbangan ET 302 yang terhempas berhampiran bandar Bishoftu sejurus berlepas.

Terdahulu, penyiar rasmi negara Habsyah berkata tiada mangsa terselamat dalam penerbangan Ethiopia Airlines yang terhempas bersama 157 penumpang, hari ini.

“Tiada yang terselamat di dalam pesawat yang membawa penumpang dari 33 negara itu,” kata penyiar rasmi, Perbadanan Penyiaran Ethiopia, memetik sumber syarikat penerbangan yang enggan dikenali.

Syarikat penerbangan berkata, sebuah pesawat Boeing 737 milik Ethiopian Airlines terhempas pagi ini ketika dalam perjalanan dari ibu kota Addis Ababa ke Nairobi, Kenya bersama 149 penumpang dan lapan kru. – Reuters


Nelayan Indonesia Diberi Peringatan Agar Tidak Turun Ke Laut Menangkap Ikan Di Perairan Negeri Ini

NELAYAN INDONESIA DIBERI PERINGATAN TIDAK TURUN KE LAUT ELAK PERKARA TIDAK DI INGINI

TAWAU; 24 JUN 2019 – Konsulat Republik Indonesia (KRI) di Tawau mengingatkan seluruh rakyat republik itu terutama nelayan di Zon Selamat Timur Sabah (ESSZone) agar tidak turun ke laut bagi mengelakkan sebarang kejadian yang tidak di ingini seperti penculikan berlaku.

Konsul RI Tawau, Sulistijo Djati Ismojo dalam kenyataan berkata, nelayan mahupun kru kapal ini tidak dibenarkan untuk menjalankan aktiviti perikanan tanpa sebarang jaminan keselamatan daripada majikan masing-masing.

Beliau mengulas perkara itu susulan laporan media mengenai 10 nelayan diculik dipercayai berkaitan kumpulan Abu Sayyaf dari Selatan Filipina di Perairan Felda Sahabat 9, baru-baru ini.

Walaupun difahamkan sembilan nelayan dipercayai dibebaskan, beliau berkata bagaimanapun pihaknya masih risau akan keselamatan nelayan Indonesia di Pantai Timur Sabah sehingga pihak keselamatan menjamin situasi keselamatan yang kondusif.

Menurut Sulistijo, sekiranya nelayan Indonesia masih mahu menjalankan aktiviti di laut, majikan perlu mengambil langkah keselamatan dengan melibatkan pasukan keselamatan di ESSZone.


WARISAN Berpegang Pada Prinsip, Bukan Parti Cincai

KOTA KINABALU: Parti Warisan Sabah (Warisan) tidak sesekali gentar dengan Kerajaan Persekutuan lebih-lebih status kerajaan pimpinan Perdana Menteri, Tan Sri Muhyiddin Yassin yang goyah tanpa mendapat sokongan yang cukup daripada ahli Dewan Rakyat.

Ketua Wira Warisan Pusat, Datuk Mohd. Azis Jamman berkata, Warisan bukanlah parti ‘cincai’ sebaliknya dianggotai oleh pemimpin pejuang yang telah merasai keperitan berjuang di jalanan sebelum berjaya membentuk kerajaan negeri.

Tegas beliau, pemimpin Warisan sentiasa berpegang kepada prinsip dan kekal bermaruah.

“Jangan ingat Warisan parti cincai, para pemimpin Warisan semua street fighter, sebelum kita menjadi kerajaan negeri kita berani lawan Kerajaan Persekutuan dan negeri.

“Apa yang membuatkan dia berfikir kita tidak boleh selamat dalam air pasang sedangkan kita masih lagi kerajaan negeri?,” katanya dalam satu kenyataan hari ini.

Beliau berkata demikian bagi menjawab kenyataan Ketua Pemuda UMNO Sabah, Ir. Abdul Aziz Julkarnain yang menolak sebarang kerjasama antara UMNO dengan Warisan, Pakatan Harapan (PH) dan UPKO di Sabah.

Abdul Aziz dalam kenyataannya berkata, wujud desas-desus mengatakan Warisan mahu menyertai Perikatan Nasional, justeru meminta parti itu melupakan sahaja niat tersebut sebaliknya Warisan cuma boleh memberi sokongan kepada Perikatan Nasional demi kebaikan rakyat Sabah.

Sementara itu, Mohd. Azis berkata, Pemuda UMNO Sabah teringin sangat menjadi kerajaan kerana mereka tidak tahan di pihak pembangkang dan cuba bermain persepsi.

Bagaimanapun, beliau mengingatkan bahawa kedudukan Kerajaan Persekutuan kini masih belum kukuh dan akan teruji menjelang sesi Dewan Rakyat nanti.

“Mengetahui bahawa Kerajaan Persekutuan sekarang masih rapuh kerana tidak mempunyai nombor yang cukup, Tan Sri Muhyiddin Yassin perlu berfikir dua kali jika merancang mahu mengganggu Datuk Seri Mohd. Shafie Apdal di Sabah.

“Jika PH boleh dibuang walaupun mempunyai sokongan yang selesa, apa lagi kerajaan yang masih tidak mencapai nombor diharapkan.

“Ini umpama baru separuh masa pertama perlawanan bola sepak, kita tengok apa yang berlaku pada separuh masa kedua, biar kita pergi ke Parlimen,” katanya.


COVID-19: Gelombang Ketiga Dijangka Berlarutan Hingga Tahun Depan

KUALA LUMPUR: Gelombang ketiga penularan COVID-19 di negara ini dijangka berlarutan hingga awal tahun depan, seiring peningkatan kes jangkitan virus itu di seluruh dunia.

Ia berikutan pola jangkitan COVID-19 di peringkat antarabangsa mempamerkan tempoh ia mencapai tahap puncak yang semakin lama, berbanding gelombang pertama dan kedua.

Pakar perubatan kesihatan awam (epidemiologi), Dr Ahmad Zaid Fattah Azman, berkata rentetan itu, peningkatan mendadak bilangan kes jangkitan baharu dijangka akan berlarutan bagi suatu tempoh agak lama.

Beliau yang juga Pensyarah Kanan Fakulti Perubatan Universiti Putra Malaysia (UPM) menjelaskan, usaha untuk melandaikan lengkuk COVID-19 bergantung kepada beberapa faktor.

“Jangkitan gelombang ketiga ini mungkin dapat dilandaikan menjelang awal tahun depan, bergantung sama ada vaksin dapat dihasilkan pada akhir tahun ini atau sebaliknya. Kes memang dijangka meningkat apabila kadar kebolehjangkitan semakin tinggi dan kerajaan perlu lebih agresif.

“Trend jangkitan kekal meningkat dan jika keadaan seperti ini berlarutan selama dua minggu lagi, sistem perkhidmatan hospital kita akan lumpuh,” katanya kepada BH, semalam.

Dalam pada itu, Dr Ahmad Zaid Fattah tidak menolak kemungkinan kegagalan mematuhi SOP juga akan mengakibatkan peningkatan mendadak jangkitan baharu COVID-19.

Justeru, katanya, orang ramai dinasihat supaya kekal mengamalkan gaya hidup berpandukan norma baharu berikutan pandemik COVID-19 dijangka berlarutan hingga akhir tahun depan atau 2022.

“Mungkin kita sebelum ini, tidak pernah mengalami pandemik bagi suatu jangka masa yang lama. Keadaan ini sekali gus mungkin mengakibatkan orang ramai fatigue (penat) untuk mengamalkan SOP.

“Pemimpin juga perlu memainkan peranan untuk memberi penerangan kepada rakyat bahawa kita tak boleh jangka pandemik ini akan berakhir dalam tempoh terdekat,” katanya.

Pakar epidemiologi, Prof Madya Dr Mohd Rohaizat Hassan turut menyuarakan pandangan sama selain menjelaskan trend penurunan kes baharu dijangka tidak berlaku dalam tempoh terdekat.

Beliau yang juga Ketua Jabatan Kesihatan Masyarakat, Fakulti Perubatan Universiti Kebangsaan Malaysia (UKM) berkata, ia berikutan penularan COVID-19 dalam kalangan masyarakat menjangkau skop lebih luas, berbanding sebelum ini.

“Trend penularan pada gelombang pertama dan kedua agak berbeza kerana jangkitan ketika itu dalam kluster yang sedikit, justeru lebih cepat dan mudah untuk diatasi, berbanding keadaan semasa,” katanya.

Mengulas lanjut, Dr Mohd Rohaizat turut mencadangkan pendekatan pendidikan dan promosi kesihatan dipertingkatkan menerusi kaedah lebih kreatif dan berkesan termasuk psikologi berbalik bagi menangani golongan ingkar SOP.

“Saya tak tolak kemungkinan rakyat sudah mula letih berdepan situasi ini, selain muak dengan perkembangan politik semasa menyebabkan mereka ingkar SOP, tetapi masyarakat tidak boleh putus asa.

“Kita perlu teguh dengan usaha kerajaan dan Kementerian Kesihatan bagi menangani cabaran pandemik ini. Kini bukan masa untuk menuding jari dan salahkan sesiapa, sebaliknya semua pihak perlu bersolidariti melawan COVID-19 kerana vaksin virus ini masih belum ditemui,” katanya.

Sementara itu, Ketua Pengarah Kesihatan, Tan Sri Dr Noor Hisham Abdullah, berkata pihaknya yakin gelombang ketiga COVID-19 dapat dibendung daripada berlarutan hingga awal tahun depan seperti jangkaan pakar kesihatan, jika semua pihak memberi kerjasama mematuhi prosedur operasi standard (SOP) untuk mengekang penularan wabak itu.

Unjuran itu disandarkan kepada keupayaan negara sebelum ini yang pernah melandaikan lengkuk jangkitan ketika gelombang kedua.

Sehubungan itu, jika semua pihak dapat memainkan peranan sebaik mungkin, kadar kebolehjangkitan atau R-naught (R0) akan dapat dikurangkan.

“Graf hingga 31 Oktober 2020 menunjukkan jika kita mengikut unjuran R-naught 1.5, bererti pada 31 Oktober ini besar kemungkinan kita akan mencapai 1,200 atau 1,300 kes sehari.

“Inilah yang kita bimbang. Namun jika bekerjasama secara bersepadu dengan Kementerian Kesihatan, nescaya kita boleh turunkan (kes jangkitan). Kalau kita mengimbas kembali, gelombang kedua menyaksikan R-naught 3.5 yang bermaksud 100 orang akan menjangkiti 350 individu.

“Bagaimanapun, kita berjaya melandaikannya hingga 0.3. Justeru, tidak mustahil untuk kita melaksanakan tugas menurunkan lagi jangkitan kes dalam komuniti,” katanya pada sidang media, semalam.

Sebagai persediaan menghadapi ‘badai’ gelombang ketiga COVID-19, Dr Noor Hisham, berkata pendekatan pihaknya adalah mencegah penularan dan jangkitan lebih bersasar terhadap negeri tertentu yang berisiko selain melindungi golongan berisiko daripada terdedah bahaya jangkitan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kontraktor Wanita Rugi RM294,118 Akibat Macau Scam

BEAUFORT: Kontraktor wanita kerugian sebanyak RM294,118 selepas terpedaya dengan panggilan telefon yang menggunakan taktik ‘Macau Scam’.

Bagaimanapun, ia hanya disedari selepas lima bulan apabila mangsa berusia 60 tahun terbabit cuba membuat pengeluaran dari bank akaun miliknya, semalam.

Ketua Polis Daerah Beaufort Deputi Superintendan Yusoff Zaki Mat Yaacob berkata, berdasarkan laporan mangsa, mangsa mendakwa menerima panggilan daripada orang tidak dikenali pada 12 November lalu.

Katanya, pemanggil berkenaan mengaku sebagai pegawai insurans dan mendakwa mangsa ada membuat tuntutan insurans sebanyak RM75,000 yang mencurigakan.

“Panggilan kemudiannya disambung kepada seorang lagi individu yang mengaku sebagai pegawai polis dan memberitahu nama mangsa terbabit dengan pengubahan wang haram.

“Untuk ‘membersihkan’ nama, mangsa diminta membuka satu akaun bank yang baharu kononnya untuk tujuan siasatan,” katanya ketika dihubungi, hari ini.

Yusoff Zaki berkata, mangsa turut diminta mendaftarkan nombor telefon yang diberikan selain diarahkan supaya memberikan nombor akaun, nombor PIN dan kata laluan bank milik mangsa.

Katanya, mangsa turut diberi peringatan supaya tidak mengemas kini akaun milik mangsa serta tidak berhubung dengan orang lain kononnya bagi tujuan supaya tidak mengganggu siasatan polis.

“Bagaimanapun, selepas lima bulan, mangsa akhirnya menyedari ditipu apabila mendapati wang miliknya lesap ketika cuba membuat pengeluaran wang dari akaun bank, semalam.

“Mangsa terus membuat laporan polis dan siasatan lanjut masih dijalankan mengikut Seksyen 420 Kanun Keseksaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Nafi ‘Lockdown’ Kinabatagan & Lahad Datu

LAHAD DATU: Orang ramai diminta berhenti menyebarkan maklumat palsu berhubung sekatan keluar masuk di Kinabatangan dan Lahad Datu.

Ketua Polis Daerah Lahad Datu Asisten Komisioner Nasri Mansor berkata, terdapat usaha tidak bertanggungjawab segelintir individu yang cuba mencetuskan panik dalam kalangan orang ramai dengan menyebarkan maklumat palsu berkenaan.

“Selepas pengumuman beberapa penutupan dan sekatan jalan raya (SJR) diumumkan berkuatkuasa tengah malam tadi, ada pihak yang mengambil kesempatan memasukkan maklumat ‘lockdown’ di dua daerah ini sebelum menyebarkan menerusi media sosial.

“Justeru, saya beri amaran kepada pihak berkenaan, hentikan perbuatan tidak bertanggungjawab itu,” katanya kepada media, hari ini.

Antara maklumat palsu berkenaan adalah berkaitan tiada pergerakan keluar atau masuk ke Kinabatangan terutamanya Lahad Datu.

Selain itu, mesej berkenaan turut mendakwa orang luar tidak dibenarkan masuk Lahad Datu dan sebaliknya.

Nasri menasihatkan orang ramai agar segera merujuk Pusat Kawalan Operasi Bencana (PKOB) Lahad Datu atau polis berkaitan sesuatu perkara sebelum menyebarkannya.

“Selain itu, maklumat sahih juga akan dikongsikan dengan pihak media untuk tujuan penyebaran maklumat kepada orang ramai,” katanya.

Terdahulu, media melaporkan sebanyak tiga jalan ditutup manakala empat sekatan jalan raya (SJR) di sekitar Lahad Datu berkuatkuasa tengah malam, semalam berikutan peningkatan kes pandemik Covid-19.

Keputusan itu dibuat PKOB Lahad Datu dalam usaha memutuskan rantaian penyebaran Covid-19 di daerah berkenaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Cinta Sabah Hanya Mahu Pecah Undi – Peter

KENINGAU: Naib Presiden Parti Warisan, Datuk Peter Anthony mendakwa kewujudan parti baharu yang dikenali sebagai Parti Cinta Sabah sebagai salah satu taktik untuk memecahkan undi dalam kalangan etnik terutama Kadazan Dusun Murut (KDM).

Dakwanya parti tersebut yang diketuai oleh Datuk Seri Anifah Aman bertindak sebagai ejen tambahan kepada parti lawan di Sabah.

“Saya melihat teknik yang digunakan mereka ini sebagai pecah dan perintah, mereka cuma mewujudkan satu parti untuk memecah-belahkan undi daripada KDM.

“Tapi saya yakin orang KDM sekarang bukan bodoh, orang KDM kalau ada wakil-wakil rakyat mereka yang ‘katak’… yang tidak bermaruah, pengundi-pengundi di Bingkor ini khasnya bermaruah (tidak akan undi).

“Jadi saya percaya mereka ini akan memilih parti yang betul-betul memperjuangkan hak-hak orang Sabah dan parti tempatan, itu saya yakin,” katanya yang ditemui selepas Majlis Mesra Rakyat di Bingkor, Keningau pada Sabtu.

Menyentuh soal calon, Peter berkata beliau dan pucuk pimpinan parti-parti di bawah Pakatan Harapan akan menyenaraikan nama calon untuk dipertimbangan Presiden Parti Warisan, Datuk Seri Mohd Shafie Apdal.

“Kita sebenarnya akan menghantar nama… ia akan diputuskan oleh Ketua Menteri nanti. Tapi apa yang akan kita turunkan dan pertandingkan adalah mereka-mereka yang tiada ada ‘gene’ daripada ‘katak’ ini.

“Kita akan pastikan mereka ini mesra rakyat, memiliki keperibadian yang baik dan tidak kira Islam, Kristian atau Buddha, kerana itu bukanlah perhitungan untuk bertanding kerana kami semua tinggal bersama,” katanya. – Awani


Pelancong kurang, operator pelancongan mengeluh

KOTA KINABALU: “Dua tahun lalu, kami boleh dapat sehingga 180 orang sehari untuk dibawa ke pulau sekitar perairan Kota Kinabalu, namun musim cuti sekolah kali ini cuma terima tempahan sekitar 60 orang dalam sehari”.

Demikian luah operator pelancongan di Jeti Jesselton Point di sini, Muzli Amin, 31, mengenai situasi kekurangan pelancong yang mengambil perkhidmatan untuk melawat serta menjalankan aktiviti di pulau-pulau di kawasan Taman-Taman Sabah di sini.

Tinjauan di Jeti Jesselton Point mendapati, kaunter tiket di 17 kaunter masih berjalan seperti biasa dengan menawarkan pelancong tempatan mahupun luar negara pakej melawat pulau berhampiran menggunakan perkhidmatan bot.

Antara pulau di sekitar perairan ini ialah Pulau Gaya, Sapi, Manukan, Mamutik dan Sulug.

Bagaimanapun, bilangan pelancong membeli tiket untuk pergi ke pulau mengalami banyak penurunan walaupun sepanjang cuti hujung tahun.

Muzli berkata, walaupun ketika ini musim cuti persekolahan, jumlah pelancong yang membeli tiket untuk melawat beberapa pulau di kawasan Taman-Taman Sabah tidak ramai, iaitu sekitar 60 orang sehari berbanding 180 orang, dua tahun lalu.

“Jumlah pelancong berkurangan dengan mendadak sejak tahun lalu. Musim cuti sekolah ini ada sedikit peningkatan berbanding hari biasa cuma 30 orang.

“Ramai penumpang terdiri daripada pelancong Korea, China dan Eropah manakala pengunjung Semenanjung hanya kira-kira 30 peratus.

“Selain keadaan ekonomi tidak menentu, mungkin antara faktor kurangnya pelancong ke pulau disebabkan Sabah mempunyai banyak lokasi pelancongan menarik yang lain,” katanya kepada NSTP.

Sementara itu, seorang lagi pengusaha pelancongan, Ayub Mahri, 41, tidak menolak kemungkinan kehadiran ‘ulat tiket’ yang semakin berleluasa di jeti berkenaan turut menjadi punca operator pelancongan yang sah berdepan kekurangan tempahan.

“Masalah ini sudah lama namun sehingga kini belum dapat diselesaikan. Harga tiket yang mereka (pengusaha bot tidak berdaftar) jual sama atau lebih murah sekiranya pelancong pandai menawar, tetapi mereka tidak memiliki insurans seperti kami,” katanya. – Berita Harian


Covid-19: 5,271 Kes Baharu Hari Ini

PUTRAJAYA: Kes penularan COVID-19 di negara menunjukkan penurunan iaitu sebanyak 5,271 kes dilaporkan hari ini.

Ketua Pengarah Kesihatan, Tan Sri Dr Noor Hisham Abdullah berkata ia menjadikan jumlah kumulatif kes di negara ini meningkat kepada 622,086 kes.

Katanya, Selangor kekal mencatatkan kes harian tertinggi hari ini dengan 1,374 kes baharu, diikuti Sarawak (703); Negeri Sembilan (571); Kuala Lumpur (455); Johor (355) dan Kelantan (341).

“Sabah pula merekodkan 336 kes, Wilayah Persekutuan Labuan (209); Kedah (194); Melaka (178); Perak (177); Pulau Pinang (153) dan Terengganu (117).

“Kes baharu jangkitan COVID-19 di Pahang pula turun kepada 99 kes manakala dua negeri yang mencatatkan pertambahan kes satu digit iaitu Putrajaya dengan lapan kes serta satu kes di Perlis,” katanya dalam Facebook, di sini hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Rampas 794 Senjata Api Tiruan Di Inanam Dan Penampang

KOTA KINABALU: Polis merampas 794 permainan menyerupai senjata api seperti pistol, senapang dan mesingan dalam dua serbuan berasingan, semalam.

Serbuan pertama pada jam 3 petang itu, membabitkan premis di Lorong Industri Inanam Juta di sini, sebelum polis menyerbu sebuah lagi premis di Bangunan ITCC, Penampang dekat sini, selepas ia didapati menjual senjata api tiruan tanpa permit.

Ketua Jabatan Siasatan Jenayah Sabah, Datuk Jauteh Dikun, berkata lapan individu termasuk tiga wanita berusia 22 hingga 55 tahun turut ditahan bagi membantu siasatan lanjut.

Katanya, hasil dua serbuan berkenaan, polis merampas semua senjata api tiruan dianggarkan bernilai kira-kira RM16,000 termasuk cukai yang dipercayai dibawa masuk untuk dijual kepada orang awam.

“Semua barangan dirampas dipercayai diimport dari China sebagai permainan kanak-kanak sebelum dijual kepada orang ramai.

“Risikan mendapati, senjata tiruan berkenaan juga dijual secara dalam talian bermula belasan ringgit hingga RM150 setiap satu,” katanya pada sidang media di Ibu Pejabat Polis Kontijen (IPK) Sabah, hari ini.

Yang tuut hadir Ketua Cawangan Khas IPK Sabah, Senior Asisten Komisioner (SAC) Mohd Salleh Yahya; Pegawai Turus D9, Superintendan Zairolnizal Ishak dan Pegawai Turus D7, Alhusin Halil.

Jauteh berkata, semua senjata tiruan dirampas itu menyerupai senjata api seperti AK47, Glock dan beberapa jenis senjata lain serta berfungsi dengan menggunakan bateri cas semula.

“Semua senjata tiruan itu dibawa masuk menggunakan lesen alat permainan dan dicampur aduk dengan alat permainan lain untuk mengaburi pihak berkuasa,” katanya.

Jauteh berkata, kes disiasat mengikut Seksyen 36(1) Akta Senjata 1960, yang boleh dihukum penjara maksimum setahun atau denda atau kedua-duanya sekali, jika sabit kesalahan.

Jauteh menegaskan kejayaan ini hasil kerjasama antara Jabatan Siasatan Jenayah dan Cawangan Khas IPK Sabah.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Kelibat Ronaldo, Messi Di Piala Dunia?

LONDON: Lionel Messi dan Cristiano Ronaldo mengetuai barisan kesebelasan terbaik pemain yang akan beraksi dalam Liga Super Eropah (ESL).

Bagaimanapun, mereka berkemungkinan berdepan penggantungan tidak dapat beraksi pada saingan Piala Dunia.

Sebanyak 12 kelab gergasi di Eropah akan beraksi dalam saingan liga yang tidak menggunakan sistem penyingkiran itu.

Kelab Liga Perdana Inggeris (EPL) yang dikenali sebagai ‘Big Six’ melengkapkan separuh daripada 12 pasukan beraksi di kejohanan bernilai 4.6 bilion pound (RM26.4 bilion) diperuntukkan oleh JP Morgan.

Enam lagi pasukan adalah Real Madrid, Atletico Madrid, Barcelona, Inter Milan, AC Milan dan Juventus.

Kesatuan Bola Sepak Eropah (UEFA) dan Persekutuan Bolasepak Antarabangsa (FIFA) menyelar perancangan kejohanan berkenaan, di mana pemain yang menyertai ESL mungkin berdepan penggantungan aksi antarabangsa.

Situasi itu menyaksikan kemungkinan ramai pemain terbaik dunia tidak akan beraksi pada saingan Piala Dunia dan Euro.

Selain Ronaldo dan Messi, beberapa lagi pemain ternama yang berdepan penggantungan berkenaan termasuk penjaga gol, Jan Oblak, pertahanan, Sergio Ramos dan Virgil van Dijk.

Manakala pemain tengah pula Bruno Fernandes, Mohamed Salah, Kevin De Bruyne dan penyerang Tottenham Hotspur, Harry Kane. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Kastam Ditembak: Angkara Kumpulan Penyeludup Rokok Dan Minyak

KOTA KINABALU: Bot Pemintas Jabatan Kastam Diraja Malaysia (JKDM) dinaiki seorang pegawai kanan bersama empat anggotanya dipercayai ditembak ketika membuat risikan membabitkan aktiviti penyeludupan rokok dan minyak di perairan Pulau Mataking, Semporna.

Komander Kawasan Keselamatan Khas Pantai Timur Sabah (Esscom), Datuk Hazani Ghazali berkata bagaimanapun semua mereka yang berada di atas bot kastam tidak mengalami kecederaan.

“Kita percaya kejadian itu dilakukan oleh kumpulan penyeludup membabitkan rokok dan minyak. Pasukan keselamatan sedang menjalankan siasatan berhubung kejadian itu,” katanya ketika dihubungi hari ini.

Kejadian pukul 5.30 petang semalam itu berlaku ketika bot kastam dinaiki seorang pegawai kanan dan empat anggota JKDM dikatakan menuju ke perairan Semporna untum menjalankan risikan ke atas maklumat penyeludupan.

Sebaik tiba di lokasi kejadian, mereka dikatakan mengesan sebuah bot laju memecut laju keluar dari kawasan Pulau Mataking lalu mengejarnya untuk pemeriksaan.

Ketika cuba memintas, bot laju dinaiki sekumpulan lelaki lengkap bersenjata berhenti lalu melepaskan beberapa das tembakan ke arah bot Kastam pada jarak 200 meter.

Pegawai dan anggota kastam turut membalas tembakan sebelum bot laju itu memecut laju ke arah perairan antarabangsan Filipina.

Difahamkan, semua mereka termasuk pegawai kanan Jabatan Kastam cawangan Lahad Datu diambil keterangan oleh polis Ibu Pejabat Polis Daerah (IPD) Semporna. – SabahNewsToday


Amaran Hujan Lebat Berterusan Di Sabah

KUALA LUMPUR — Jabatan Meteorologi Malaysia (MetMalaysia) mengeluarkan amaran cuaca waspada dengan hujan lebat, dijangka berterusan di beberapa kawasan di Sabah bermula esok hingga Khamis.

MetMalaysia dalam kenyataan pada Selasa melaporkan kawasan yang dijangka terlibat ialah kawasan Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat (Kota Marudu).

Sementara itu, amaran cuaca waspada dengan hujan lebat dijangka berlaku turut dikeluarkan untuk Labuan bermula Rabu hingga Khamis ini. – BERNAMA


Libas bapa saudara dengan parang, lelaki kemurungan ditahan

KENINGAU: Seorang lelaki warga tempatan berusia 25 tahun yang disyaki suspek kes mencederakan individu menggunakan senjata tajam berjaya ditahan Jumaat lalu.

Ketua Polis Daerah Keningau, Deputi Superintendan Shahrudin Mat Husain berkata suspek ditangkap di sebuah rumah tidak bernombor di Kampung Bahagia C, Nabawan.

Tangkapan tersebut dibuat pihak polis selepas menerima laporan berkenaan pergaduhan menggunakan parang yang menyebabkan perut seorang lelaki terburai.

Siasatan awal mendapati mangsa ketika itu sedang duduk bercerita dengan isteri yang merupakakan makcik suspek.

“Tiba-tiba, anak buah mangsa datang dan terus mengambil parang berukuran 38 sentimeter lalu melibas mangsa sehingga mengenai perut mangsa.

“Suspek yang ketakutan bertindak melarikan diri dengan membawa sebilah parang dan sempat disergah oleh bapa suspek yang melihat suspek ketika itu melalui kawasan tersebut serta bertindak menahan lalu merampas parang tersebut.

“Suspek yang bertindak agresif telah berjaya melarikan diri. Mangsa yang mengerang kesakitan hanya duduk di kerusi papan. Isteri mangsa yang ketika itu turut berada di lokasi kejadian menjerit terkejut dan cuba mendapatkan bantuan dari jiran sekitar,” katanya dalam satu kenyataan hari ini.

Dalam pada itu mangsa mengalami luka di perut sebesar 20 sentimeter panjang dan empat sentimeter lebar. Mangsa seterusnya mendapat rawatan di Hospital Queen Elizabeth dan disahkan stabil.

Ketika tahanan dibuat, Shahrudin berkata pihaknya turut merampas sebilah parang panjang yang digunakan suspek.

Kes berkenaan disiasat di bawah Seksyen 326 Kanun Keseksaan kerana dengan sengaja menyebabkan cedera parah menggunakan senjata tajam.

Siasatan lanjut mendapati, suspek melakukan perkara terbabit disebabkan rasa tidak puas hati terhadap bapa saudaranya iaitu mangsa yang disangkakan ada menyembunyikan anak perempuan suspek yang berusia enam bulan.

Daripada temubual bersama bapa suspek, salah seorang anak perempuan kembar suspek yang dilahirkan kembar sejak enam bulan lalu mengalami masalah kesihatan dan telah meninggal dunia tiga minggu yang lalu.

Suspek yang mengalami kemurungan akibat kehilangan anak tersayang, bertindak di luar kewarasan akibat mengambil bahan terlarang jenis dadah atas pengakuan suspek. –SabahNewsToday


Covid-19: Kes Aktif Menurun Di Sabah, 9 Lagi Discaj Hospital Hari Ini

KOTA KINABALU: Jumlah kes Covid-19 aktif di Sabah menurun sembilan kes hari ini iaitu sebanyak 15 kes berbanding 24, semalam.

Ini selepas sembilan lagi pesakit jangkitan wabak itu telah sembuh dan discaj manakala negeri ini juga tidak mencatat pertambahan kes baharu, hari ini.

Jumlah keseluruhan kes sembuh di Sabah kini sebanyak 326 manakala jumlah keseluruhan kes yang pernah direkodkan di Sabah kekal sebanyak 346.

Statistik terbaharu itu dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Penampang juga menjadi daerah terbaharu yang bebas daripada kes aktif Covid-19 dan dikategorikan sebagai zon hijau.

Ini bermakna, jumlah daerah yang masih dalam zon kuning bagi kes aktif Covid-19 berkurangan kepada tujuh daerah iaitu Kota Kinabalu yang mencatat lima kes, Tawau (4), Semporna (2), Lahad Datu (1), Kinabatangan (1), Tuaran (1), dan Ranau (1).

Dalam pada itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Kuala Lumpur yang mencatat sebanyak 2,020, Selangor (1,878), Negeri Sembilan (856), Johor (675), Sarawak (552) dan Pahang (346). – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Akad Nikah, Solat Jumaat & Fardu Berjemaah

KOTA KINABALU: Majlis Fatwa Negeri Sabah memutuskan untuk membenarkan pelaksanaan solat Jumaat dan solat lima waktu secara berjemaah di masjid dan surau serta aktiviti lain yang akan berkuat-kuasa Jumaat ini.

Mufti Sabah, Datuk Bungsu @ Aziz Jaafar dalam satu kenyataan yang dikeluarkan hari ini berkata, kebenaran itu tertakluk kepada beberapa ketetapan yang ditentukan pihaknya.

“Kebenaran pelaksanaan solat berjemaah lima waktu dan solat Jumaat berdasarkan kapasiti sebenar keluasan masjid atau surau dan kemampuan ahli jawatankuasa mengambil kira pematuhan kepada Prosedur Operasi Standard (SOP) yang menetapkan penjarakan sosial satu meter antara jemaah.

“Jemaah yang bergejala seperti demam, batuk, selsema, sesak nafas dan sakit tekak termasuk yang mengidap penyakit kronik, kanak-kanak yang berumur 15 tahun ke bawah serta warganegara asing tidak dibenarkan hadir dalam tempoh PKPP (Perintah Kawalan Pergerakan Pemulihan).

“Setiap jemaah dikehendaki menjalani saringan suhu badan, pemakaian pelitup muka dan penggunaan cecair sanitasi tangan serta merekodkan kehadiran di dalam buku disediakan,” katanya.

Dalam kenyataan itu, Bungsu berkata, jemaah juga diwajibkan untuk mematuhi SOP kesihatan yang sudah ditetapkan kerajaan.

“Jemaah diminta mengamalkan penjarakan sosial termasuk semasa solat tidak kurang satu meter, mengelakkan bersalaman dan memakai pelitup muka termasuk ketika menunaikan solat.

“Solat Jumaat harus dikerjakan di masjid atau surau yang dibenarkan solat Jumaat walaupun bilangan jemaah kurang 40 orang dalam tempoh PKPP ini.

“Walau bagaimanapun, kewajipan solat Jumaat gugur ke atas mereka yang tidak terpilih untuk hadir solat jumaat pada hari berkenaan dan mereka diwajibkan menunaikan solat Zuhur di rumah atau kediaman masing-masing,” katanya.

Bungsu menjelaskan ruang yang terhad dibuka di luar ruang masjid atau surau yang dibenarkan oleh pihak berkuasa untuk mereka yang ingin singgah solat seperti musafir dan sebagainya.

Dalam pada itu, beliau turut berkata antara aktiviti keagamaan yang dibenarkan pelaksanaannya di masjid atau surau adalah seperti majlis ilmu, akad nikah, ibadah korban dan pengurusan jenazah.- Harian Metro


Remaja Bunuh Kawan Karib Selepas Ditawarkan RM37.4 Juta

LOS ANGELES: Seorang remaja didakwa merancang pembunuhan rakan baiknya selepas seorang lelaki yang dikenali dalam talian menawarkan AS$9 juta (RM37.4 juta) untuk melakukan jenayah itu.

Menurut pegawai penyiasat, Denali Brehmer, remaja berusia 18 tahun dari Alaska itu direkrut untuk membunuh rakannya oleh Darin Schilmiller, 21, dari Indiana. Schilmiller yang mengenali Brehmer dalam talian menggunakan identiti palsu sebagai seorang jutawan bernama ‘Tyler’.

Menurut kertas pertuduhan, sejak berkenalan dan menjalin hubungan dalam talian, mereka merancang untuk merogol dan membunuh seseorang di Alaska.

Schilmiller menjanjikan habuan bernilai AS$9 juta (RM37.4 juta) kepada Brehmer untuk setiap rakaman video atau gambar serangan yang diserahkan kepadanya.

Brehmer kemudian merekrut empat lagi remaja dan menjadikan rakan baiknya, Cynthia Hoffman sebagai mangsa.

Pada 2 Jun lalu, Hoffman, 19, diajak melakukan aktiviti mendaki di timur laut Anchorage. Sebaik tiba di lokasi berkenaan, remaja itu diikat dengan pita pelekat dan ditembak di belakang kepala, sebelum dihumban ke dalam sungai. Mayat Hoffman hanya ditemui pada 4 Jun lalu.

Pada Jumaat lalu, juri sepakat memutuskan keenam-enam defendan didakwa melakukan pembunuhan dengan niat, merancang melakukan pembunuhan dengan niat, dua pertuduhan melakukan pembunuhan tanpa niat dan beberapa pertuduhan lain.

Mereka berdepan hukuman penjara 99 tahun untuk setiap tuduhan membunuh. – AFP


Ribuan pelancong lari elak Pabuk

BANGKOK: Puluhan ribu pelancong meninggalkan pulau peranginan Thailand termasuk Koh Phangan dan Koh Tao selepas Ribut Tropika Pabuk diramal membadai dengan membawa hujan lebat, angin serta ombak setinggi tujuh meter, kata pihak berkuasa.

Sejak semalam, pulau-pulau yang menjadi tumpuan pelancong bersempena cuti Krismas dan Tahun Baharu mula dikosongkan susulan perkembangan fenomena itu.

Pegawai Daerah Koh Phangnan, Krikkrai Songthanee berkata: “Saya rasa semua pulau hampir kosong. Antara 30,000 hingga 50,000 orang meninggalkannya sejak majlis sambutan Tahun Baharu tamat.”

Ribut tropika Pabuk yang kali pertama membadai di luar musim monsun sejak 30 tahun lalu, diramal membadai Koh Phangan, Koh Tao dan Koh Samui malam ini sebelum melalui tanah besar.

Walaupun tiada amaran rasmi dikeluarkan setakat ini, pelancong bertindak meninggalkan pulau peranginan berkenaan kerana tidak mahu mengambil risiko.

Pihak berkuasa di pulau itu berkata, mereka menyediakan tempat perlindungan untuk mana-mana pelancong yang mengambil keputusan menunggu sehingga ribut reda.

Pabuk yang bererti ikan keli gergasi di Laos, juga diramal membawa hujan lebat ke selatan, termasuk kawasan tumpuan pelancong di Laut Andaman seperti Krabi dan wilayah yang bersempadan dengan Malaysia iaitu Pattani, Narathiwat dan Yala. – Agensi


Hanya Dua bot Dibenarkan Bergerak Bagi Setiap Kampung Di Pulau Gaya

KOTA KINABALU: Hanya dua bot sahaja dibenarkan bergerak bagi setiap kampung di Pulau Gaya sebagai langkah drastik pengawalan penularan COVID-19 di kawasan terbabit.

Ketua Polis Daerah Kota Kinabalu Asisten Komisioner Habibi Majinji berkata, itu adalah antara langkah untuk memperketatkan arahan penguatkuasaan fasa ketiga Perintah Kawalan Pergerakan (PKP) di pulau berkenaan.

“Sebelum bergerak, setiap penghulu kampung perlu membuat saringan kesihatan terlebih dahulu mengikut keperluan serta kesesuaian.

“Manakala bagi operasi pergerakan bot kita membahagikan kepada dua fasa masing-masing enam bot untuk tiga kampung pertama pada jam 9 pagi hingga 12 tengah hari dan pada sebelah petang kita membenarkan pergerakan enam bot bagi tiga lagi kampung bermula jam 2 hingga 5 petang,” katanya.

Katanya kesemua bot hanya dibenarkan bergerak sekali setiap masa bagi tujuan menghantar serta menunggu penumpang untuk dibawa balik.

“Bagi pergerakan kepada bukan pekerja perkhidmatan perlu kerajaan (essential service) kita hanya membenarkan tujuan membeli barangan keperluan asas serta perkara mendesak sahaja.

“Kita menggerakkan anggota dari Pasukan Polis Marin (PPM) untuk penguatkuasaan ini bagi memastikan lagi keberkesanan usaha ini dan kita harapkan penduduk sekitar Pulau Gaya mematuhi sepenuhnya arahan dikeluarkan ini.

“Kita akan melaksanakan tindakan lebih tegas pada fasa ketiga PKP dan polis tidak teragak-agak untuk menahan individu ingkar dan degil,” katanya.

Pulau Gaya sebelum ini mencatatkan kejadian penemuan mayat lelaki yang tergantung di kawasan Bukit Kampung Pondo Pulau Gaya dan hasil ujian mengesahkan mayat berkenaan positif COVID-19 pada 6 April lalu. – Utusan Borneo


Isteri Misbun Sidek Meninggal Dunia

KUALA LUMPUR: Legenda badminton negara, Datuk Misbun Sidek kehilangan isterinya, Datin Latifah Sidek yang meninggal dunia, sebentar tadi.

Perkembangan itu disahkan menerusi akaun Twitter Majlis Sukan Negara (MSN) sekitar jam 9 malam tadi.

“Dukacitanya dimaklumkan Yang Berbahagia Datin Latifah, isteri kepada Datuk Misbun Sidek telah kembali ke rahmatullah sebentar tadi.

“Sama sama kita panjatkan doa dan sedekahkan Al-Fatihah buat arwah semoga ditempatkan bersama mereka yang disayanginya jua.

“Takziah buat Datuk Misbun dan keluarga. Al-Fatihah,” kata MSN menerusi ciapan Twitternya.

Presiden Majlis Olimpik Malaysia (MOM), Tan Sri Norza Zakaria turut menzahirkan ucapan takziahnya menerusi Twitternya.

“Salam Takziah buat Datuk Misbun Sidek sekeluarga diatas pemergian Isteri tercinta. Sama-sama kita doakan agar Arwah Datin Latifah Bte Sidek di tempatkan di kalangan para Solehah. Al-Fatihah,” kata Norza.

Sebelum ini, Latifah dimasukkan ke wad di Hospital Kuala Lumpur (HKL) kerana positif COVID-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada ‘Imbuhan’ Untuk ADUN Kukusan Sertai Harapan Rakyat

TAWAU,  7 Jun : Presiden Parti Harapan Rakyat Sabah (Harapan Rakyat) Tan Sri Liew Yun Fah meminta semua pihak berhenti memfitnah Ahli Dewan Undangan Negeri (ADUN) Kukusan Rina Jainal yang kononnya menerima imbuhan untuk menyertai parti tersebut.

Liew berkata Rina yang keluar daripada Parti Warisan (Warisan) dan menyertai Harapan Rakyat tidak menerima sebarang imbuhan daripada mana-mana pihak.

“Bagi saya Rina seorang yang berani kerana menyertai parti saya sebuah parti kecil dan diterajui pemimpin Cina, saya telah ingatkan dia (Rina) akan ditohmah dan difitnah nanti,” katanya pada sidang media bersama Rina di sini hari ini.

Menurut Liew, Rina perlu diberi peluang untuk membuktikan kepada rakyat bahawa beliau seorang wakil rakyat yang bekerja dan menjaga dengan baik kawasan Kukusan.

“Beri dia tempoh tiga bulan, jika Rina tidak boleh bekerja, hanya tahu bercakap saja maka dia layak ditegur dan fitnah bahawa dia masuk Harapan Rakyat kerana mahu kaut keuntungan itu betul,” katanya.

Sementara itu, Rina berkata beliau sudah bersedia berdepan tohmahan dan rintangan selepas membuat keputusan untuk beralih kepada sebuah parti tempatan yang kecil, namun bertumpu kepada isu di Tawau.

“Saya sedar saya orang baharu berpolitik dan Warisan adalah perjuangan awal saya tetapi perjuangan itu saya teruskan bersama Harapan Rakyat dan saya memperjuangkan ‘Sabah for Sabahan’,” katanya.

Beliau menjelaskan, penyertaan dalam Harapan Rakyat walaupun ia parti yang kecil dibuat kerana melihat gerak kerja membantu rakyat lebih mudah disebabkan presiden parti itu tinggal di Tawau.

Rina berkata pelbagai program yang dirancang sebelum ini untuk kawasan Kukusan akan diteruskan dari semasa ke semasa. – BERNAMA


5 Lagi Lokaliti Dikenakan PKPD Di Sabah Bermula 15 Jun

PUTRAJAYA: Lima lokaliti di Sabah dikenakan Perintah Kawalan Pergerakan Diperketatkan (PKPD) bermula 15 hingga 28 Jun ini, kata Menteri Kanan Pertahanan, Datuk Seri Ismail Sabri Yaakob.

Beliau berkata, lima lokaliti di Sabah ialah Batu 3.5 Jalan Apas (Kiri) di Tawau; Taman Puri Warisan di Kota Kinabalu; Taman Telipok Jaya dan Kampung Penimbawan di Tuaran; serta Kampung Lebak Mayoh di Kota Belud.

“Pelaksanaan PKPD ini untuk memudahkan tindakan kawalan COVID-19 dijalankan dengan cepat dan berkesan serta menghalang penularan jangkitan ke komuniti luar.

“PKPD di lokaliti terbabit dilaksanakan bagi memastikan penduduk yang berisiko kekal berada dalam kawasan tersebut,” katanya dalam satu kenyataan harian Pematuhan prosedur operasi standard (SOP) Perintah Kawalan Pergerakan (PKP) pada Ahad.

Sementara itu, Ismail Sabri juga memaklumkan lanjutan PKPD di Taman Pelangi, Semporna dan Kampung Tanjung Kapor, Kudat di Sabah sehingga 28 Jun.

Beliau turut memaklumkan penamatan PKPD di lapan lokaliti di Sabah dan Kedah bermula 14 Jun seperti yang dijadualkan.

Menurut Ismail Sabri, enam lokaliti di Sabah ialah Jalan Klias 2 dan Jalan Klias 3 di Beaufort; Kampung Kuala Menggatal di Kota Kinabalu; Kampung Assam di Lahad Datu; serta Kampung Payas-Payas dan Kampung Rampayan Laut di Kota Belud.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat ibu dalam `Tupperware’

Madrid : Seorang pemuda berusia 26 tahun ditahan selepas disyaki membunuh ibunya sebelum memotong mayat mangsa untuk disimpan di dalam bekas plastik ‘Tupperware’, kata sumber polis semalam.

Wanita itu dipercayai dibunuh kira-kira sebulan lalu dan kehilangan hanya disedari selepas seorang rakan mangsa berusia 66 tahun membuat laporan.

Susulan laporan berkenaan, polis membuat pemeriksaan di rumah wanita itu yang terletak di kawasan kejiranan Salamanca pada Khamis lalu.

Jurucakap polis berkata, sebaik memasuki rumah mangsa anggota polis menemui ketulan mayat wanita terbabit yang disimpan di dalam bekas berbeza.

Susulan penemuan mengerikan itu, anak lelaki mangsa ditahan kerana disyaki membunuh ibunya.

Polis memberitahu, suspek pernah ditahan sebanyak 12 kali sebelum ini atas pelbagai kesalahan jenayah.

Media tempatan mendakwa suspek terbabit dalam aktiviti kanibal tetapi tiada pengesahan dari pihak polis berhubung dakwaan itu. – AFP


Dua Warga Pakistan Cuba Rasuah Polis

PENAMPANG: Dua lelaki warga Pakistan cuba menyogok RM7,000 pegawai polis yang menahannya kerana membawa rokok seludup ketika penguatkuasaan pematuhan Perintah Kawalan Pergerakan (PKP) di Jalan Ulu Putatan, di Penampang, kelmarin.

Bagaimanapun dalam kejadian jam 3.30 petang itu, wang yang ditawarkan itu gagal mengaburi mata pegawai polis bertugas dan kedua-dua lelaki warga Pakistan berusia 29 dan 35 tahun ditahan.

Timbalan Pesuruhjaya Polis Sabah, Datuk Mazli Mazlan berkata, kejadian itu berlaku apabila pegawai dari Jabatan Siasatan Penguatkuasaan Trafik (JSPT) menahan sebuah Perodua Bezza yang dipandu dalam keadaan mencurigakan.

Katanya, pemeriksaan awal mendapati terdapat dua lelaki warga Pakistan berada di dalam kereta berkenaan dan suspek gagal menyatakan tujuan pergerakan mereka ketika PKP.

“Hasil pemeriksaan lanjut menemui beberapa kotak rokok disyaki barang seludup dan mendapati suspek gagal mengemukakan dokumen pembelian bercukai daripada Jabatan Kastam Diraja Malaysia (JKDM),” katanya dalam sidang media di Ibu Pejabat Polis Daerah (IPD) Penampang, malam tadi.

Mazli berkata, ketika tangkapan dilakukan, salah seorang daripada suspek mengeluarkan dan memberikan wang sogokan berjumlah RM7,000 sebagai ganjaran sekiranya mereka bersama barang seludup dilepaskan.

Katanya, walaupun sudah diberi amaran atas perbuatan itu namun suspek tidak mengendahkan menyebabkan pegawai dan anggota membuat tangkapan dan barang dipercayai seludup turut dirampas.

“Kedua-dua suspek dibawa ke IPD Penampang untuk siasatan lanjut termasuk barang yang dirampas iaitu 755 kotak rokok pelbagai jenayah.

“Turut dirampas wang tunai RM37,409 dan kereta dinaiki suspek. Jumlah keseluruhan rampas bernilai RM109,409.

“Kedua-dua suspek dipercayai berperanan sebagai penjaga kedai dan juga penghantar serta mengedarkan rokok disyaki seludup ke kedai-kedai di sekitar kawasan Putatan,” katanya.

Tambah beliau lagi, kes rokok seludup disiasat Bahagian Siasatan Jenayah IPD Penampang mengikut Seksyen 135 (1)(d) Akta Kastam 1967 manakala kes sogokan dirujuk kepada Suruhanjaya Pencegahan Rasuah Malaysia (SPRM) untuk siasatan lanjut.

“Kedua-dua suspek turut disiasat mengikut Peraturan 11(1) Peraturan Pengawalan Penyakit-Penyakit Berjangkit 2020,” katanya.


Covid-19: 1,600 Kes Baharu Hari Ini

KUALA LUMPUR: Sebanyak 1,600 kes baharu positif Covid-19 direkodkan dengan dua kematian, setakat 12 tengah hari ini.

Ketua Pengarah Kesihatan, Tan Sri Dr Noor Hisham Abdullah berkata, ini menjadikan jumlah kumulatif penularan wabak di negara ini sebanyak 74,294 kes manakala kes aktif dengan kebolehjangkitan sebanyak 11,604 kes.

Menurutnya, daripada jumlah kes baharu itu, tiga kes import manakala 1,597 kes membabitkan penularan tempatan.

“Negeri Sembilan melaporkan jumlah kes harian tertinggi pada hari ini iaitu sebanyak 541 kes, diikuti Selangor (426 kes) dan Sabah (248 kes).

“Lonjakan kes di Negeri Sembilan adalah disebabkan oleh pertambahan kes dalam Kluster Bakti iaitu sebanyak 500 kes (92.4 peratus) daripada jumlah keseluruhan kes di negeri itu. Kes adalah terasing di dalam kawasan penjara.

“Secara keseluruhan, 584 kes yang dilaporkan pada hari ini adalah berkaitan kluster di Pusat Tahanan Sementara (PTS) dan penjara membabitkan Kluster Bakti (500 kes), Kluster Tembok (49 kes), Kluster PTS Sibuga (17 kes), Kluster Penjara Seberang Perai (lapan kes), Kluster Matambai (tujuh kes), Kluster Penjara Jalan Harapan (dua kes) dan Kluster GK Tawau (satu kes),” katanya dalam kenyataan media, hari ini.

Dr Noor Hisham berkata, sebanyak 1,033 kes pulih dilaporkan menjadikan jumlah kumulatif kes pulih 62,306 kes atau 83.9 peratus daripada jumlah keseluruhan.

Beliau berkata, terdapat 129 kes positif Covid-19 sedang dirawat di Unit Rawatan Rapi (ICU) dengan 57 kes memerlukan bantuan pernafasan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Periksa 878 Bot Di Sabah & Labuan

KUALA LUMPUR : Agensi Penguatkuasaan Maritim Malaysia (APMM) memeriksa sebanyak 878 buah bot di perairan Sabah dan Labuan sejak perlaksanaan Perintah Kawalan Pergerakan (PKP).

Pengarah APMM Sabah dan Wilayah Persekutuan Labuan, Laksamana Pertama Maritim Mohd Rosli Abdullah berkata, sebahagian besar bot yang diperiksa adalah bot nelayan tradisional, manakala aktiviti lain seperti bot barter trade, feri dan bot penambang.

Menurutnya, aktiviti rekreasi menunjukkan pengurangan yang amat ketara, sekali gus membuktikan komuniti maritim khususnya di Sabah dan Wilayah Persekutuan Labuan patuh kepada arahan PKP yang dikeluarkan oleh kerajaan.

“Setakat ini APMM Sabah masih belum ada melakukan sebarang tangkapan atas kesalahan mengingkari arahan PKP ini,” katanya kepada Sinar Harian hari ini.APMM Sabah membuat rondaan sekitar perairan Sabah dan Labuan bagi memastikan masyarakat patut terhadap PKP.

Mohd Rosli berkata, antara situasi dihadapi anggotanya semasa menguatkuasakan arahan PKP ini adalah pertanyaan berkenaan aktiviti menangkap ikan oleh nelayan pesisir pantai sama ada dibenarkan atau tidak.

Katanya, aktiviti berkenaan dibenarkan bagi kelangsungan hidup mereka, namun tidak membenarkan aktiviti memancing untuk tujuan rekreasi atau hobi.

“Sekiranya dikesan masih ada yang ingkar, mereka boleh didakwa mengikut Peraturan 3(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2020 dan berdepan hukuman penjara sehingga enam bulan atau denda sehingga RM1,000 atau kedua-duanya sekali jika sabit kesalahan.

“Kita memohon agar patuh kepada arahan PKP ini dan arahan-arahan lain yang dikeluarkan oleh kerajaan dari semasa ke semasa,” katanya. – Sinar Harian


Berang Gajinya Tidak Dibayar, Pekerja ‘Hancurkan’ Ferrari Milik Majikan

Seorang pekerja berang dengan majikannya yang gagal membayar gaji dan dia telah bertindak dengan melanggar kereta Ferrari milik majikan dengan sebuah trak kontena.

Foto di atas diedarkan secara meluas di pelbagai platform media sosial minggu ini.

Kelihatan sebuah trak besar diletakkan dengan ‘santai’ di atas Ferrari GT4Lusso. Kejadian ini berlaku di Chicago, Amerika Syarikat.

Dilaporkan, salah seorang dari pekerja iaitu pemandu trak kontena tersebut mengatakan bahawa pemilik Ferrari enggan membayar gajinya.

Disebabkan marah dan kesal kerana haknya tidak dipenuhi, pemandu trak itu bertindak meletakkan lori kontenanya di atas kereta kegemaran milik majikannya.

Sementara sumber lain mengatakan bahawa pemandu trak itu marah setelah apa yang dijanjikan oleh pemilik syarikat kepadanya tidak ditunaikan.

Pemandu trak itu telah diminta untuk mengirim barang ke suatu daerah, dia dilaporkan telah dijanjikan dengan bayaran dan pembiayaan perjalanan. Tetapi setelah pulang dari menghantar barang, pemandu trak tersebut tidak mendapat apa yang dijanjikan.

Pemandu lori itu, yang tidak disebutkan namanya, telah bertanya kepada rakannya mengenai Ferrari GTC4Lusso yang diletakkan di satu sudut jalan.

Setelah mengetahui bahawa itu adalah kenderaan milik majikannya, dia segera melakukan tindakan tersebut.


Demi Cari Rezeki, Penjual Ais Krim Meninggal Dunia Atas Motosikal

JAVA – Demi mencari rezeki, seorang penjual ais krim ditemui meninggal dunia di atas motosikalnya di Jalan Ledokombo daerah Sumber, Probolinggo, Java Indonesia.

Misyanto, 66, ditemui oleh penduduk kampung dalam keadaan kepalanya terlentok di bahagian pemegang motosikal jenis Honda berwarna merah.

Saksi kejadian, Suwoco, 40, berkata, ketika melalui jalan tersebut, keretanya terhalang dengan motosikal si mangsa.

“Pada mulanya, Suwoco cuba membunyikan hon kereta agar mangsa beralih ke tepi jalan.

“Tetapi mangsa tidak bergerak membuatkan saya keluar dari kereta. Saya menghampiri mangsa dan melakukan pemeriksaan, mangsa tidak bergerak dan terus hubungi polis.

“Sebaik sahaja anggota polis melakukan pemeriksaan bersama petugas perubatan, mendapati mangsa telah meninggal dunia.” katanya kepada Suara Indonesia.

Hasil pemeriksaan lanjut, polis mendapati tiada unsur jenayah kerana semua barang berharga milik mangsa tidak hilang.

“Berdasarkan keterangan ahli keluarga, mangsa sering mengadu sesak nafas dan pening kepala namun tetap berkeras mahu bekerja untuk mencari rezeki,” kata jurucakap Balai Polis Daerah Sumber, Iptu Sono.


Polis siasat ‘keluarga Arab’

KOTA KINABALU: Pihak polis masih menjalankan siasatan berkenaan sekumpulan individu dipercayai warganegara Arab Saudi yang dikesan kerap meminta pertolongan daripada orang awam.

Kumpulan individu yang terdiri daripada seorang lelaki yang mendakwa sebagai bapa kepada dua kanak-kanak kembar dan suami kepada beberapa wanita berbeza sering dikesan di beberapa kawasan sekitar sini selain daerah berdekatan termasuk Putatan dan Papar.

Orang awam yang pernah melihat dan didekati kumpulan itu mendakwa lelaki terbabit mengatakan mereka adalah keluarga yang berada dalam kesusahan dan meminta pertolongan berbentuk wang tunai dengan alasan untuk membeli minyak kereta serta makanan untuk dua orang anak dan isterinya.

Beberapa pengguna media sosial bagaimanapun memuat naik perkara itu di Facebook bagi menasihatkan orang ramai agar tidak mudah mempercayai kata-kata lelaki terbabit.

Ia disebabkan oleh perbuatan lelaki terbabit yang dilihat menggunakan beberapa jenis kenderaan berlainan pada satu-satu masa, selain individu yang didakwa isterinya turut dikesan berbeza dari semasa ke semasa.

‘Keluarga’ yang dikesan di beberapa kawasan termasuk Karamunsing, Papar, stesen minyak berdekatan Universiti Malaysia Sabah (UMS), Putatan dan Kinarut akan memarahi orang yang tidak memberikan wang kepada mereka.

Beberapa penduduk yang pernah menghulurkan bantuan bagaimanapun menyesali dan marah dengan tindakan lelaki itu yang dilihat hanya lakonan semata-mata di bulan yang mulia ini.

Rata-rata pengguna media sosial juga meminta pihak polis untuk menjalankan siasatan segera bagi mengenal pasti sama ada kumpulan itu adalah sindiket atau penjenayah yang melakukan penyamaran.

Sementara itu, Ketua Polis Daerah Papar Deputi Superintendan Batholomew Umpit berkata pihaknya sedang memantau perkara itu, bagaimanapun tiada sebarang tindakan diambil berikutan ia tidak menyebabkan sebarang kejadian tidak diingini.

“Maklumat awal yang diperolehi pihak polis mendapati kumpulan ini adalah pelancong luar yang datang ke Sabah untuk bercuti.

“Setakat ini, tiada perlakuan melampau yang ditunjukkan oleh kumpulan ini dan orang awam yang rasa ditipu oleh individu ini dinasihatkan membuat laporan polis agar kita dapat mengambil tindakan yang sepatutnya.

“Siasatan lanjut akan dijalankan dari semasa ke semasa dan sebarang perkembangan akan dimaklumkan selepas ini,” katanya.

Ketua Polis Daerah Kota Kinabalu Asisten Komisioner Habibi Majinji berkata pihaknya turut menjalankan siasatan bagaimanpun belum ada sebarang laporan polis yang diterima daripada mana-mana pihak.

Beliau juga meminta mana-mana individu yang menjadi mangsa kumpulan itu agar membuat laporan polis segera untuk tindakan selanjutnya. – Utusan Borneo


PPM Tawau rampas barang kawalan bernilai RM16,606.40

TAWAU, 28 Disember 2018 (Jumaat) – Bertempat di kawasan laut Haji Kuning Tawau , semasa botronda PGR 2 Pasukan Polis Marin Tawau menjalankan tugas Op Gelora Khas diketuai oleh Sjn Samburani bin Budjali telah menahan dan memeriksa sebuah botlaju berwarna putih merah menggunakan injin Yamaha 40 Hp yang dikendalikan oleh seorang lelaki tempatan berumur 32 tahun pada jam 5.30 petang kelmarin.

Dalam satu kenyataan yang dikeluarkan Acp Hj Mohamad Pajeri Bin Ali berkata, ‘Hasil pemeriksaan lanjut ke atas bot tersebut telah menemui sebanyak tiga tong gas Petronas 14 kg, minyak masak jenama cap ros 51 kg dan minyak masak jenama cap tiga udang 17 kg. Juragan gagal menunjukkan sebarang dokumen atau surat pengesahan daripada pihak KPDNKK untuk membawa barang kawalan tersebut. Nilai rampasan termasuk bot dan injin dianggarkan berjumlah RM16,606.40. Tangkapan dan rampasan diiring ke pangkalan Pasukan Polis Marin Tawau untuk tindakan lanjut.

Kes disiasat dibawah Seksyen 21 Akta Kawalan Bekalan 1961 dibaca bersama Per. 3(1) Peraturan-peraturan Kawalan Bekalan 1974. – Pasukan Polis Marin


Christina Liew Ketuai Delegasi Rundingan Selamatkan Badak Sumatera Di Indonesia

Christina ketuai delegasi rundingan selamatkan badak Sumatera di Indonesia

KOTA KINABALU: Timbalan Ketua Menteri, Datuk Christina Liew akan mengetuai delegasi ke Indonesia bagi memulakan rundingan dengan kerajaan republik itu berkaitan memorandum persefahaman (MoU) pemeliharaan badak sumbu Sumatera, bulan depan.

Beliau yang juga Menteri Pelancongan, Kebudayaan dan Alam Sekitar negeri, berkata rundingan berkisar mengenai mengubah suai beberapa terma dan syarat yang terkandung dalam dokumen MoU itu.

“Ini bagi memastikan tiada klausa terbuka yang boleh menimbulkan pertikaian pada masa depan dalam melaksanakan peruntukan terma dan syarat terbabit.

“Kita juga akan membincangkan mengenai pemilikan bersama badak Sumatera yang lahir atau dihasilkan melalui pembiakan dalam kurungan di Indonesia,” katanya dalam satu kenyataan, hari ini.

Semalam, Christina mempengerusikan mesyuarat yang dihadiri pegawai kementeriannya, Konsulat Jeneral Indonesia di Kota Kinabalu, Borneo Rhino Alliance (BORA) dan Tabung Hidupan Liar Sedunia (WWF-Malaysia) bagi membincangkan pelaksanaan peruntukan dalam rangka MoU mengenai pemeliharaan badak Sumatera.

Yang turut hadir, Konsul Jeneral Indonesia di Kota Kinabalu, Krishna Djelani, Setiausaha Tetap Kementerian Pelancongan, Kebudayaan dan Alam Sekitar negeri, William Baya dan Pengarah Jabatan Hidupan Liar Sabah, Augustine Tuuga.

Christina sebelum ini berkata kerajaan negeri akan menyemak semula terma dan syarat 13 MoU berhubung kerjasama pemeliharaan badak Sumatera yang belum dilaksanakan sepanjang tempoh rundingan selama sedekad yang lalu.

Mesyuarat yang diadakan semalam, katanya turut menyentuh mengenai susunan pelaksanaan (IA) di antara Kementerian Alam Sekitar dan Perhutanan Republik Indonesia dengan Kementerian Air, Tanah dan Sumber Asli berhubung program kerjasama penggunaan teknologi bantuan pembiakan badak Sumatera (ART-SR).

Ketika mesyuarat itu, katanya BORA memberikan pandangannya berkaitan pengumpulan dan peyimpanan semen, pengambilan ovum daripada badak sumbu betina terakhir Malaysia iaitu Iman, pengkulturan sel kulit, penggunaan kaedah kesuburan in-vitro, penyimpanan embrio dan pemindahan embrio kepada ibu tumpang badak.

WWF – Malaysia turut menyatakan kesediaan memberikan sokongan kewangan untuk program pembiakan badak dalam tempoh pelaksanaan MoU dan melaksanakan mekanisme untuk mendapatkan dana.

Ketika ini, Malaysia hanya memiliki badak betina iaitu Iman, satu-satunya badak sumbu Sumatera yang masih hidup di negara ini selepas badak jantan terakhir negara mati akibat usia tua dan kegagalan pelbagai organ dalaman pada 27 Mei lalu.


Jatuh Ketika Bermain, Budak Kecil Cedera Teruk Mata Kanan Tertusuk Kunci

Viral di media sosial gambar seorang kanak-kanak yang mengerang kesakitan dan menangis akibat tertusuk kunci pada mata kanannya.

Kanak-kanak tersebut dikatakan sedang bermain sebelum terjatuh, menyebabkan kunci tersebut tercucuk tepat pada matanya.

Walaubagaimanapun, keadaan mangsa tidak dapat dipastikan kerana tiada maklumat lengkap kejadian dilaporkan.

Ibu bapa dinasihatkan untuk sentiasa berwaspada dan meletakkan kunci pada tempat yang selamat ataupun digantung agar tidak dicapai anak-anak kecil.

Kes kemalangan melibatkan kunci ini pernah berlaku beberapa kali sebelum ini, antaranya melibatkan seorang lelaki yang terpijak kunci motosikal miliknya sehingga kunci tersebut menembusi telapak kaki mangsa.

Dalam kes lain, seorang lelaki tertusuk kunci pada kepala ketika terlibat dalam pergaduhan di Maharashtra, India.

Sumber: Group Media #dttb / SiakapKeli


Lelaki Parah Ditetak, 6 Ditahan Bersama Parang

BEAUFORT: Polis menahan enam lelaki disyaki terbabit dalam pergaduhan yang menyebabkan seorang lelaki parah parah, manakala seorang lagi cedera ringan di sebuah restoran di Jalan Beaufort Jaya, di sini, semalam.

Dalam kejadian 11.40 malam itu, seorang lelaki parah di kepala akibat ditetak menggunakan parang manakala seorang lagi luka kecil di kepala disyaki dilibas dengan tali pinggang.

Ketua Polis Daerah Beaufort Deputi Superintendan Azmir A Razak berkata, siasatan awal mendapati punca kejadian akibat pertengkaran mulut antara pemilik restoran dengan empat pelanggan yang membeli minuman keras di restoran itu.

Katanya, pelanggan terbabit tidak puas hati apabila mendakwa pemilik restoran melayan mereka dengan kasar ketika mahu membeli minuman keras.

“Keempat-empat lelaki itu kemudian beredar dan akan datang semula untuk memukul pemilik restoran terbabit.

“Bimbang dengan keadaan itu, rakan pemilik restoran kemudian membuat laporan di Balai Polis Beaufort,” katanya dalam kenyataan media, hari ini.

Azmir berkata, tidak lama selepas itu, kumpulan lelaki yang membuat kacau sebelumnya dikatakan datang semula ke restoran dan berlaku pergaduhan.

Katanya, polis yang menerima laporan itu kemudian bergegas ke lokasi dan meleraikan pergaduhan berkenaan.

“Susulan pergaduhan itu, seorang lelaki parah ditetak manakala seorang lagi cedera ringan terkena kepala tali pinggang.

“Susulan kejadian itu juga, polis menahan enam lelaki disyaki terbabit dalam pergaduhan itu. Polis turut merampas empat parang panjang, kapak dan tali pinggang,” katanya.

Menurut Azmir, pihaknya sedang mengesan dua lagi individu disyaki terbabit dalam pergaduhan berkenaan dan siasatan masih diteruskan.

Katanya, semua suspek berusia lingkungan 29 hingga 48 tahun kini ditahan untuk siasatan mengikut Seksyen 324 Kanun Keseksaan kerana mendatangkan kecederaan dan Seksyen 148 kanun yang sama kerana melakukan rusuhan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gaji Tukang Cuci Di Hospital Wuhan Kini Cecah RM21,000 Sebulan

Setiap hari, apabila membaca berita mengenai perkembangan terbaru koronavirus di China, hati Merak Jalanan terus diserang perasaan duka yang teramat.

Apa tidaknya, angka kematian mangsa penyakit yang masih belum ditemui vaksin itu bertambah setiap hari. Jumlah pesakit menunjukkan peningkatan secara mendadak. Ia bukan sahaja menular di bumi China, tetapi telah berjangkit ke seluruh dunia.

Untuk menghadapi virus yang begitu ditakuti itu, manusia di seluruh dunia tiba-tiba menjadi cemas dan takut. Semua orang mula mencari penutup mulut, sarung tangan dan pencuci tangan untuk elak diserang koronavirus.

Bagi syarikat pengeluar produk itu, mereka pasti tersenyum lebar kerana perniagaan mereka meningkat secara tiba-tiba. Begitu juga pemborong dan peniaga kerana tanpa disangka barang mereka laku disapu pelanggan.

Bencana bagi mereka ini sebenarnya bukan malapetaka, sebaliknya boleh kaut untung yang banyak dalam masa yang singkat!

Selain dalam bidang perniagaan, ada satu bidang kerja yang juga mampu memberikan orang kaya cepat, dengan syarat sanggup berani mati.

Gaji yang ditawarkan RMB35,000 (RM21,000) sebulan. Kerjanya sebagai tukang cuci di hospital Wuhan, China!

Ini bukan cerita rekaan tetapi inilah iklan jawatan kosong yang disiarkan dalam sebuah portal di China baru-baru ini. Jadi mahu nyawa atau nak duit? Terpulanglah kepada anda mahu menggadai nyawa atau tidak.

Namun apa yang lebih menarik perhatian kita adalah di sebalik musibah itu, ada golongan yang menjadi wira yang tidak didendang.

Kita perlu tabik kepada doktor dan pegawai perubatan yang sentiasa bersiap sedia mengubati ribuan pesakit yang disyaki dijangkiti koronavirus.

Mereka sebenarnya adalah di barisan paling depan dan golongan berani mati malah tak kisah penat dan wang ringgit.


Pemandu Tersepit, Dua Lori 3 Tan Termasuk Membawa Ikan Bertembung Di Lahad Datu

LAHAD DATU; 26 NOVEMBER 2019 (Selasa) – Dua pemandu lori tiga tan yang tersepit di tempat duduk berjaya dikeluarkan anggota Balai Bomba dan Penyelamat (BBP) Lahad Datu selepas lori yang masing-masing dipandu dipercayai bertembung di Batu 8 Jalan Silam Lahad Datu, Petang tadi.

Dalam kejadian kira-kira pukul 3 petang itu, kedua-dua mangsa termasuk seorang pemandu yang membawa muatan ikan mengalami kecederaan di kaki dan bahagian dada.

Ketua Operasi BBP Lahad Datu, Pegawai Bomba Kanan (PBK) II, Asmori Dahhiarsyah yang dihubungi pemberita RTM berkata,pihaknya menerima panggilan berhubung kecemasan itu kira-kira pukul 3.08 minit petang.

Sepasukan 10 anggota kemudian bergegas ke lokasi melalui jarak 18 kilometer menggunakan Sebuah jentera, EMRS dan kenderaan utiliti.

Beliau berkata, sebaik tiba, pihaknya mendapati terdapat dua mangsa iaitu kedua-dua pemandu tersepit sebelum berjaya dikeluarkan dan dikejarkan ke hospital Lahad Datu menggunakan Ambulan dan EMRS.

Operasi kemudian ditamatkan pukul 4.05 minit petang.


Polis Sabah Lupus 7.3 Kilogram Dadah Pelbagai Jenis Bernilai RM350,000

KENINGAU: Polis Sabah melupuskan pelbagai jenis dadah seberat 7,360.87 gram bernilai RM354,611 membabitkan 2,590 kertas siasatan yang telah selesai dibicarakan bagi tempoh antara 1982 dan 2018.

Timbalan Pesuruhjaya Polis Sabah Datuk Zaini Jass berkata ia merupakan pelupusan pertama dijalankan pada tahun ini dan merupakan siri keenam di Sabah itu melibatkan 20 daerah.

Beliau berkata antara barang kes dilupuskan termasuk methamphetamine (syabu) seberat 7,030.15 gram; heroin (0.51 gram); ganja (166.04 gram) dan ketamine (4.57 gram) selain ecstacy, pil psikotopik serta eramin 5.

“Pelupusan barang kes ini bertujuan mengelak barang kes menjadi rosak, koyak, lusuh dan dicemari oleh makhluk perosak seperti tikus dan anai-anai. Ia juga bagi mengelak tempat penyimpanan stor utama jadi tidak tersusun dan menyukarkan pergerakan keluar masuk barang kes bagi tujuan perbicaraan,” katanya dalam sidang media di sini, hari ini.

Turut hadir Ketua Jabatan Siasatan Jenayah Narkotik Ibu Pejabat Polis Kontinjen Sabah Superintendan Ahmad Jawila, Ketua Polis Keningau DSP Shahrudin Mat Husain dan Ketua Suruhanjaya Pencegahan Rasuah Malaysia Keningau Suriati Sukarti.

Zaini berkata pelupusan itu juga adalah satu daripada cara melakukan audit ke atas barang kes dadah dirampas dan selesai dibicarakan selain mengelak daripada menjejaskan kesihatan anggota bertugas.


Polis Rampas Minuman Keras Bernilai RM1,135, 750 Di Beaufort

BEAUFORT: Polis berjaya merampas sejumlah minuman keras pelbagai jenama yang disembunyikan di dalam dua lori 10 tan dalam satu operasi serbuan di sini.

Menurut maklumat diperolehi, kedua-dua lori terbabit membawa minuman keras dipercayai tidak bercukai di Menumbok malam tadi.

Jumlah rampasan dianggarkan bernilai RM1,135,750 termasuk dua lori 10 tan bernilai RM500, 000 serta RM635, 750 minuman keras pelbagai jenama dengan nilai tidak termasuk cukai kastam.

Difahamkan Timbalan Pesuruhjaya Polis Sabah Datuk Mazli Mazlan dan Ketua Jabatan Siasatan Jenayah (JSJ) Sabah Datuk Jauteh Dikun akan membuat sidang media berkaitan kes ini.

“Sehubungan itu, polis akan sentiasa menjalankan operasi mencegah sebarang jenayah penyeludupan meskipun kita juga sedang bekerja keras untuk memutuskan rangkaian wabak Covid-19 ini,” katanya.


Pakej Bantuan Covid-19 Sabah Terbaik & Bersifat Menyeluruh – Peter Anthony

KENINGAU: Pakej Bantuan Covid-19 yang diumumkan Ketua Menteri disifatkan sebagai pakej menyeluruh yang mengambil kira semua rakyat termasuk penduduk di kawasan luar bandar.

Menteri Pembangunan Infrastruktur, Datuk Peter Anthony berkata, pakej bantuan ini membolehkan beberapa golongan miskin dan penduduk luar bandar seperti petani turut mendapat imbuhan.

Beliau berkata, pakej ini lebih baik berbanding Sarawak kerana ia bersifat menyeluruh dalam membantu semua rakyat yang tidak mempunyai pendapatan dan pekerjaan tetap.

“Oleh itu, saya berharap jawatankuasa yang telah diamanahkan bagi mengagihkan bantuan dibawah Pakej Bantuan Covid-19 ini memberi bantuan tu secara saksama tanpa mengira latar belakang agama mahupun pegangan politik mereka.

“Kita akan memastikan semua golongan yang sepatutnya dibantu akan diberikan bantuan kerana mereka layak dibantu,” katanya selepas Program Penyerahan Bantuan bagi kawasan Bingkor dan Liawan, di sini semalam.

Mengenai pengecualian bayaran air dan diskaun bil elektrik, Peter berkata, langkah pengecualian itu akan membantu penduduk yang kehilangan sumber pendapatan sepanjang Perintah Kawalan Pergerakan (PKP) berkuatkuasa hingga 14 April.

Ahli Dewan Undangan Negeri (ADUN) Melalap ini berkata, Ketua Menteri mengambil kira masalah rakyat yang kehilangan sumber pendapatan kerana ada antara mereka yang bercuti tanpa gaji dan ada yang bekerja dengan pendapatan harian.

“Atas sebab itu, kerajaan memutuskan untuk mengecualian pembayaran bil air dalam tempoh tiga bulan dan diskaun bil elektrik dalam tempoh sama.

“Diharap dengan pengecualian dan diskaun ini akan dapat membantu meringkankan bebanan penduduk kampung yang tidak punya pendapatan tetap dan terjejas sepanjang PKP,” ujarnya.

Bagi mereka yang ingin mendapatkan maklumat mengenai Pakej Bantuan Covid-19, boleh menghubungi Pusat Arahan Covid-19 Sabah di laman-laman berikut:-

Facebook : Sabah Covid-19 Command Centre


Tolak Tepi Soal Politik Untuk Bangunkan Sabah

KOTA KINABALU: UMNO Sabah mengajak rakyat dan pemimpin di negeri ini supaya mengetepikan soal politik dalam usaha membangunkan negeri.

Ketuanya, Datuk Seri Bung Moktar Radin, berkata tumpuan harus diberikan terhadap pelaksanaan program pembangunan dan membantu rakyat.

“Kita ketepikan cerita politik, kerajaan hari ini lebih melihat ke hadapan untuk membangunkan negeri. Setiap pemimpin mempunyai aspirasi yang sama untuk memajukan negeri ini.

“Sebagai pemimpin dalam kerajaan, saya mengamalkan dasar pintu terbuka untuk mendengar segala pandangan dan cadangan positif yang boleh membawa kebaikan kepada negeri dan rakyat,” katanya dalam majlis makan malam bersama bekas pemimpin Pemuda UMNO negeri pada 1991 di sini, malam tadi.

Beliau yang juga Timbalan Ketua Menteri Sabah, turut mengajak rakan seperjuangan beliau dalam Pemuda UMNO ketika awal kemasukan parti itu ke Sabah untuk terus menyumbang kepada pembangunan negeri.

Bung Moktar berkata, sokongan pemimpin terdahulu penting dalam usaha kerajaan baharu Gabungan Rakyat Sabah (GRS) menjayakan slogan ‘Sabah Maju Jaya’ yang dijadikan pegangan kerajaan negeri ke arah memajukan Sabah.

“Sekarang masa untuk kita sama-sama membina negeri. Kerajaan ada hala tuju yang jelas ke arah itu dan berusaha menunaikan manifesto GRS yang dibuat ketika Pilihan Raya Negeri (PRN) baru-baru ini,” katanya.

Beliau berkata, rakan seperjuangan dalam kepemimpinan Pemuda UMNO sebelum ini adalah pemimpin terdekat akar umbi merangkumi golongan profesional, ahli perniagaan dan bekas wakil rakyat.

Katanya, mereka tentu lebih memahami aspirasi rakyat yang mengharapkan pembelaan dari segi pembangunan dan kesejahteraan hidup.

“Jika semua rakyat bersatu termasuk rakan-rakan dalam kepemimpinan Pemuda UMNO sebelum ini dan mengetepikan fahaman politik masing-masing, masa depan negeri boleh diubah.

“Kerajaan mengalu-alukan mereka memberi sumbangan menerusi kepakaran dalam bentuk idea, cadangan dan teguran,” katanya.

Bung Moktar yang juga Menteri Kerja Raya negeri, berkata sudah tiba masanya untuk semua pihak berganding bahu memajukan Sabah khususnya dari segi ekonomi dan kesejahteraan rakyat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cara Menyemak Kesesakan Lalulintas Guna Google Maps

Bersiar – siar sambil memandu bersama keluarga pada hujung sememangnya sangat mengujakan. Namun begitu, kesesakan lalu lintas yang tidak disangka sedikit sebanyak akan merosakkan “mood” pemanduan anda.

Kepada anda yang ingin merancang pemanduan yang selesa iaitu dengan mengelak kesesakan lalu lintas, berikut kami kongsikan caranya dengan menggunakan aplikasi Google Maps.

Pertama sekali buka aplikasi Google Maps dan buat carian kawasan atau bandar yang ingin anda semak status trafik nya disusuli dengan menekan ikon berikut.

Pada paparan berikut, pilih menu Traffic dan seterusnya tutup tetingkap.

Maka dengan itu, laluan yang mengalami kesesakan lalu lintas akan ditunjukkan dengan warna merah.

Itulah sahaja sedikit perkongsian daripada kami kali ini, semoga bermanfaat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Remaja Perempuan Maut, Buaian Gergasi Patah Dan Terhempas Ketika Sedang Berhayun

Video rakaman kejadian menunjukkan buaian gergasi di sebuah pusat hiburan patah ketika sedang berhayun, menyebabkan seorang remaja perempuan berusia 19 tahun maut di tempat kejadian.

Tragedi yang dilaporkan berlaku di Jizzakh, Uzbekistan itu, mangsa bersama dengan sejumlah ramai pengunjung lain yang bermain permainan tersebut jatuh terhempas apabila kejadian itu berlaku.

Difahamkan, kesemua pengunjung yang dipakaikan tali penggang keselamatan itu sempat dihayun 360 darjah.

Namun secara tiba-tiba, batang buaian besi itu patah membuatkan orang ramai yang menyaksikan kejadian itu menjerit ketakutan sehingga ada yang menangis.

Pihak berkuasa Uzbekistan mengesahkan seorang remaja perempuan yang hanya dikenali sebagai MH berusia 19 tahun terbunuh.


Sabar, Jangan Percaya Kempen Kerajaan Gagal, Kata PM

KUALA LUMPUR: Perdana Menteri, Muhyiddin Yassin meminta rakyat bersabar dan tidak mempercayai kempen mendakwa kerajaan gagal mengurus pandemik Covid-19.

“Rakyat diminta bersabar, jangan percaya kempen kerajaan gagal urus Covid-19,” kata Muhyiddin menurut laporan Bernama.

Sebelum ini, tular pelbagai tanda pagar dan kempen kerajaan gagal di media sosial yang mengecam langkah kerajaan Perikatan Nasional (PN) dalam mengurus pandemik Covid-19.

Negara ini merekodkan kes Covid-19 tertinggi sejak pandemik melanda untuk dua hari berturut-turut dengan 11,079 kes pada Selasa dan 11,618 kes semalam.

https://imasdk.googleapis.com/js/core/bridge3.471.1_en.html#goog_1609483875Sementara itu, Muhyiddin berkata, beliau mahu Jawatankuasa Khas Jaminan Akses Bekalan Vaksin Covid-19 (JKJAV) mempertimbangkan kelonggaran pergerakan individu yang lengkap dua dos vaksinasi.


Anak Penyanyi Nora Meninggal Dunia

Anak kedua penyanyi Nora, Muhammad Syakir Alif Johan, 20, meninggal dunia dirumahnya di Petaling Jaya, hari ini.

Perkara itu disahkan pembantu peribadi Nora, Jaja yang menerima mesej suara daripada penyanyi itu.

Jaja ketika dihubungi berkata, Nora mendapat panggilan daripada pembantu rumahnya memberitahu perkara itu ketika sedang berada di Singapura untuk menghadiri majlis perkahwinan seorang teman.

“Arwah pengsan ketika berada di rumah. Pembantu rumah beritahu Alif tiba-tiba tidak sedarkan diri dan dia segera hubungi ambulans. Saya masih tidak dapat maklumat lanjut mengenai punca sebenar dia meninggal dunia kerana dalam perjalanan hendak ke hospital,” katanya.

Jenazah kini berada di Pusat Perubatan Universiti Malaya, Kuala Lumpur.


7 Produk Ubat darah Tinggi Diarah Tarik Balik, Punca Kanser Dalam Jangka Masa Panjang – KKM

PIHAK Berkuasa Kawalan Dadah (PBKD) menggantung pendaftaran tujuh produk ubatan mengandungi bahan aktif losartan yang dikesan boleh menyebabkan kanser, bermula 7 Mac lalu.

Tujuh produk itu ialah LOSAGEN 50 (Losartan Potassium Tablets 50mg), LOSAGEN 100 (Losartan Potassium Tablets 100 Mg), Losartas 50mg Tablets (Losartan Potassium Tablets 50mg) dan Losartas 100mgc Tablets (Losartan Potassium Tablets 100 Mg).

Selain itu, turut digantung pendaftaran ialah produkTOZAAR PLUS LS 50/12.5mg Tablet (Losartan Potassium/ Hydrochlorothiazide), Tozaar 50mg Tablet (Losartan Potassium Tablets 50mg) dan Tozaar Tablets 100mg (Losartan Potassium Tablets 100 Mg).

Ketua Pengarah Kesihatan, Datuk Dr Noor Hisham Abdullah menerusi satu kenyataan, hari ini berkata, semua syarikat berkenaan sudah diarahkan untuk menarik balik produk berkenaan dari pasaran tempatan dengan kadar segera bagi mengelakkan sebarang insiden tidak diingini berlaku.

“Pada masa ini, produk berkenaan sudah dikeluarkan dari pasaran Malaysia kerana dikesan mengandungi losartan dengan sumber bahan aktif Hetero Labs Limited, India yang digantung status pendaftaran di Malaysia pada 7 Mac lalu,” katanya.

Dr Noor Hisham menjelaskan, tindakan tegas itu diambil selepas Pihak Berkuasa Sains Kesihatan Singapura (HSA) mengeluarkan notis panggil balik ke atas tiga produk yang mengandungi losartan daripada sumber bahan aktif dikeluarkan syarikat Hetero Labs Limited, India kerana kehadiran impuriti N-nitroso-Nmethyl-4-aminobutyric acid (NMBA)

“Impuriti ini berkemungkinan boleh menyebabkan kanser kepada pengguna dalam jangka masa panjang. Tablet losartan adalah ubat yang digunakan dalam rawatan tekanan darah tinggi,” katanya.

Kementerian Kesihatan menasihati pengguna supaya menggunakan produk kesihatan berdaftar dengan PKBD dan semakan status pendaftaran sesuatu produk kesihatan boleh dibuat melalui laman sesawang Bahagian Regulatori Farmasi Negara (NPRA) di www.npra.gov.my atau melalui aplikasi NPRA Product Status yang boleh dimuat turun di Google Play. – Harian Metro


Politik Boleh Tunggu, Beri Keutamaan Tangani Covid-19 Di Sabah – Masidi

KOTA KINABALU: Menteri Kerajaan Tempatan dan Perumahan, Datuk Seri Panglima Masidi Manjun mahu terus memberi keutamaan kepada menangani peningkatan kes Covid-19 di Sabah berbanding perkara lain.

Beliau berkata, ketika ini kerajaan negeri tidak fikir untuk melaksana Pilihan Raya Kecil (PRK) kerana keutamaan adalah menguruskan pandemik Covid-19.

“Saya fikir perkara lain boleh tunggu, politik boleh tunggu. Namun, kita tidak boleh tunggu untuk mengambil langkah sepatutnya untuk menghentikan pandemik ini dari menjadi lebih teruk dan dalam keadaan terkawal.

“Keutamaan kerajaan Sabah adalah menangani penularan jangkitan Covid-19,” katanya ketika mengulas mengenai PRK Bugaya yang dijadualkan berlangsung pada 16 Januari 2021.

Beliau berkata demikian ketika sidang media secara atas talian mengenai perkembangan semasa Covid-19 negeri Sabah, di sini hari ini.

Masidi turut mencadangkan Suruhanjaya Pilihan Raya (SPR) untuk mengambil pendekatan sama seperti di Batu Sapi bagi mengelakkan pelaksanaan pilihan raya ketika pandemik Covid-19.

Sebelum ini, Yang Dipertuan Agong mengiystiharkan darurat di Batu Sapi bagi menangguhkan proses PRK Batu Sapi yang sepatutnya berlangsung pada 5 Disember.

Timbalan Ketua Pimpinan BERSATU Sabah ini berkata, biarpun keputusan untuk menentukan pelaksanaan pilihan raya terletak di bawah SPR namun, masih ada langkah yang boleh diambil bagi mengelak pelaksanaan pilihan raya ketika kes Covid-19 masih tinggi.

“Atas sebab itu, kita harap SPR akan lihat langkah dikuatkuasakan di Batu Sapi sebagai pilihan yang boleh dipertimbangkan.

“Bagaimanapun, kuasa mengisytihar darurat bergantung kepada Yang Dipertuan Agong setelah mendapat nasihat kerajaan dan kerajaan pula mendapat nasihat dan rekomendasi SPR,” jelasnya.

Kerusi DUN Bugaya kini kosong susulan Ahli Dewan Undangan Negeri (ADUN) Manis Muka Darah meninggal dunia akibat masalah buah pinggang pada 17 Nov lepas.

Dua hari lalu, SPR mengumumkan PRK Bugaya akan diadakan pada 16 Jan 2021. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Titah Agong Perlu Dilaksana, Pemimpin Sabah Sambut Baik

KUALA LUMPUR: Pemimpin Sabah menyambut baik titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Sultan Ahmad Shah yang bertitah agar Kerajaan Pusat menumpukan pembangunan di negeri itu secara inklusif iaitu daripada segi ekonomi, infrastruktur serta pembentukan modal insan.

Ketua Menteri, Datuk Seri Panglima Haji Mohd Shafie Apdal berkata, peringatan tersebut perlu dilaksanakan agar jurang pembangunan di bandar dan luar bandar yang wujud sekarang dapat diatasi.

“Alhamdulillah titah tuanku memperingatkan kerajaan supaya keseimbangan daripada segi pembangunan dapat dilaksanakan bukan sahaja kepada bandar tetapi juga luar bandar.

“Titah tuanku ini berhubung kepada kait kepada suara rakyat yang mahukan pembangunan di Sabah ditingkatkan,” kata Ahli Parlimen Semporna itu di lobi Parlimen hari ini (Isnin 11 Mac 2019).

Terdahulu, Seri Paduka yang bertitah sempena Mesyuarat Pertama Penggal Kedua Parlimen ke-14 bermula hari ini mengingatkan kerajaan supaya meningkatkan kesejahteraan rakyat di luar bandar termasuk orang asal Sabah, Sarawak dan Orang Asli.

Sementara itu, Menteri Perdagangan Antarabangsa dan Industri, Datuk Darel Leiking berkata, titah baginda menjelaskan bahawa Sabah telah lama diabaikan oleh kerajaan sebelum ini, maka kerajaan sekarang perlu mengambil langkah memperbaiki perkara itu.

Beliau yang juga Ahli Parlimen Penampang menjelaskan, sudah tiba masa untuk tumpuan pembangunan negara difokuskan ke Sabah dengan menarik kemasukan pelaburan baharu untuk membuka lebih banyak peluang pekerjaan kepada negeri itu.

“Kerajaan yang ada sekarang perlu fokus kepada Sabah, kemajuan infrastruktur dititahkan baginda, maka Jabatan Kerja Raya perlu membaik pulih atau menbina baharu jalan-jalan Sabah dan Sarawak.

“Baru-baru ini Seri Paduka melawat Sabah, baginda maklum balas di situ dan tahu bahawa sudah lama Sabah diabaikan,” katanya ketika ditemui selepas penyampaian titah tersebut.

Darrel berkata, dalam usaha kerajaan membangunkan Sabah, jawatankuasa Kawasan Pertumbuhan ASEAN Timur, Brunei, Indonesia, Malaysia dan Filipina (BIMP-EAGA) adalah antara yang perlu diperkasakan agar memberi manfaat ekonomi kepada Sabah dalam perdagangan bersama tiga negara jiran itu.

Menurut beliau, BIMP-EAGA adalah antara topik yang menarik perhatian dalam pertemuan Perdana Menteri, Tun Dr. Mahathir Mohamad dengan Presiden Filipina, Rodrigo Duterte minggu lalu kerana manfaatnya bukan sahaja pembangunan ekonomi tetapi menyelesaikan masalah kemasukan imigran di Sabah.

“Saya harap dapat penjelasan yang lebih daripada Kerajaan Pusat iaitu apa perancangan jangka panjang supaya manfaat dan hasil kepada Sabah sebagai salah satu entiti BIMP-EAGA mesti dipercepatkan.

“Saya berpendapat jika kita berikan peruntukan kewangan dan motivasi kepada BIMP-EAGA kita akan berjaya selesaikan banyak masalah di Sabah termasuk kemasukan imigran haram.

“Presiden sudah cakap Sabah pasti akan mendapat manfaat ekonomi jika kita turut menolong pembangunan di Selatan Filipina melalui BIMP-EAGA,” jelasnya.Sumber: BorneoToday


Sabah Benarkan Letak Meja & Kerusi Di Luar Restoran

KOTA KINABALU : Kerajaan Sabah memutuskan untuk memberi kebenaran kepada restoran meletakkan kerusi dan meja di ruang legar atau kaki lima di premis masing-masing mulai hari ini, setelah negeri itu mencapai nilai vaksinasi lengkap melebihi 40 peratus populasi dewasa semalam.

Menteri Kerajaan Tempatan dan Perumahan Sabah yang juga juga jurucakap COVID-19 negeri Datuk Masidi Manjun berkata bagaimanapun pemilik restoran masih perlu mematuhi segala peraturan yang telah ditetapkan.

“Syarat-syaratnya termasuk pemilik premis telah menyewa tapak berkenaan daripada Pihak Berkuasa Tempatan (PBT) selain tertakluk kepada prosedur operasi standard (SOP) yang sedang berkuat kuasa,” katanya menerusi kenyataan malam ini.

Sementara itu beliau berkata satu kluster baharu direkodkan hari ini iaitu Kluster Sawit Kinabatangan 2 yang merupakan kluster tempat kerja di ladang sawit Mukim Sukau, Kinabatangan melibatkan 124 kes positif sehingga hari ini.

“Kes indeks merupakan seorang lelaki warga Indonesia berusia 19 tahun yang mula bergejala sejak 18 Ogos sebelum disahkan positif COVID-19 dan dirujuk ke Hospital Kinabatangan pada 23 Ogos untuk rawatan lanjut,” katanya.

Masidi berkata 2,430 kes positif COVID-19 direkodkan hari ini menjadikan jumlah kumulatif 150,273 kes, 2,415 pesakit sembuh menjadikan kumulatif 117,344 orang, manakala 4,885 orang masih menerima rawatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Mahu Pentadbiran Sabah Dikenali Kerajaan GRS-BN

KOTA KINABALU: Pengerusi Barisan Nasional (BN) Sabah Bung Moktar Radin, mahu pentadbiran negeri dinamakan sebagai kerajaan Gabungan Rakyat Sabah (GRS)-BN.

Bung yang juga Timbalan Ketua Menteri Sabah, berkata beliau sudah mencadangkan penggunaan nama terbabit secara tidak rasmi kepada kepimpinan GRS, bertujuan mencerminkan gabungan sebenar parti yang membentuk kerajaan negeri.

Walaupun BN bukan sebahagian daripada komponen GRS yang kini sudah berdaftar secara rasmi, beliau berkata, partinya kekal menyokong GRS sebagai parti membentuk kerajaan, selain sebagai rakan politik yang menang, pada pilihan raya negeri lalu.

“Nama GRS-BN sudah ‘propose’ (cadang), tapi ‘unofficial’ (tidak rasmi) dan saya katakan tidak adil bagi BN kalau tidak disebut.

“Sebab kita bukan dalam GRS, kita cuma mendukung kepimpinan GRS dalam pentadbiran negeri,” katanya kepada pemberita dalam satu majlis, di sini, hari ini.

Menjawab kepada soalan dibangkitkan, Bung berkata, Umno tidak dapat menjadi sebahagian daripada gabungan rasmi lain selain BN. Justeru, menjadikan Umno bukan sebahagian komponen GRS.

Ketua Menteri yang juga pengerusi pro-tem GRS, Hajiji Noor, sebelum ini, mengumumkan hanya empat parti sahaja menganggotai dalam gabungan baharu didaftarkan itu.

Parti berkenaan membabitkan Bersatu, Parti Bersatu Sabah (PBS), Parti Solidariti Tanah Airku (STAR) dan Parti Progresif Sabah (SAPP).

Sebelum didaftarkan, GRS dibentuk merangkumi Perikatan Nasional, BN dan PBS. Parti terbabit bekerjasama walaupun dalam keadaan longgar dan berjaya menumbangkan kerajaan negeri pimpinan Warisan, dalam pilihan raya negeri, pada 2020.

Hajiji berkata, ketiadaan Umno dan rakan politik lain dalam BN dalam GRS yang secara rasmi didaftarkan tidak akan menjejaskan pelan memastikan kestabilan politik di negeri berkenaan kekal.

Dalam pada itu, Bung berkata, Umno Sabah akan berbincang bersama GRS tidak lama lagi sama ada mereka akan bekerjasama menjelang pilihan raya umum di negeri itu.

Beliau berkata, adalah jelas Umno dan Bersatu tidak sama sekali akan bekerjasama antara satu sama lain.

“Kita akan bincang dengan presiden (Zahid Hamidi) pada Isnin untuk mendapat pandangan ke arah bagaimana Umno dan BN Sabah ini melaksana tanggungjawab dalam pilihan raya umum (PRU) akan datang dan lepas itu barulah kita ambil keputusan langkah terbaik untuk tentukan berhadapan PRU15,” katanya.

Mengulas berhubung kemungkinan BN bekerjasama dengan Warisan, menjelang PRU15, Bung berkata, tiada apa yang mustahil dalam politik.

“Kalau kita tutup pintu itu bukan politik. Kita terbuka tapi keutamaan kita bincang dengan GRS,” katanya.

Sebelum ini, Presiden Warisan Shafie Apdal, berkata partinya terbuka untuk membentuk kerjasama politik menjelang PRU15.

Shafie berkata, ia termasuk bekerjasama dengan GRS dan BN, sekiranya perlu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Bunuh Sebab Dia Beri Saya Koronavirus’ – Jururawat Bunuh Doktor

Seorang jururawat lelaki didakwa mencekik teman wanitanya yang juga merupakan doktor, sehingga mati kerana menyangka dia dijangkiti koronavirus dari mangsa.

Antonia De Pace, 28, menghubungi polis dan mengaku telah membuat teman wanitanya, Lorena Quartana, 27.

Pasangan itu bekerja di hospital yang sama di Messina, Sicily dan berjuang memerangi wabak Covid-19.

Polis menemui mayat mangsa di kediaman dikongsi bersama suspek yang juga terbaring di lantai kerana cuba mencederakan dirinya.

Menurut The Sun, suspek membuat pengakuan di hadapan pendakwaraya Maurizio de Luca, “Saya bunuh dia sebab dia beri saya koronavirus.”

Bagaimanapun, mereka tidak menunjukkan sebarang gejala penyakit itu walaupun ujian sedang dijalankan.

Beberapa hari sebelum kejadian, Lorena berkongsi laporan yang menunjukkan kadar kematian doktor yang terlibat dalam usaha menangani wabak tersebut dan dia tidak boleh menerima kenyataan itu.

“Anda mesti fikir dan ingat mereka mendedikasikan kehidupan mereka untuk merawat anda yang sakit. Marilah kita semua duduk di rumah.”

Sementara itu, ibu bapa Lorena berkata, proses pengebumian Lorena akan dijalankan segera berikutan wabak Covid-19 semakin membimbangkan di mana Itali terjejas teruk disebabkan virus itu.


COVID-19: 1,371 Kes Baharu Dicatatkan Hari Ini

KUALA LUMPUR: Menerusi sidang media hari ini, Tan Sri Dr Noor Hisham Abdullah memaklumkan bahawa terdapat sebanyak 1, 371 kes baharu COVID-19 yang dicatatkan pada hari ini.

Ia menjadikan jumlah kumulatif kes COVID-19 meningkat sebanyak 84, 846.

Beliau juga memaklumkan bahawa sebanyak 1, 204 kes sembuh telah dicatatkan hari ini dan menjadikan jumlah kumulatif kes adalah sebanyak 70, 597.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Status Terkini #COVID19, 14 Dis 2020Kes sembuh=1,204Jumlah kes sembuh=70,597 kesKes baharu positif=1,371 kes (1,370 tempatan, 1 import)Jumlah positif=84,846 kesKes kematian=4Jumlah kes kematian=419 kesKes dirawat di ICU=114 kesBantuan Alat Pernafasan=62 kes pic.twitter.com/gLq2l9MB7U


Limbahau Mula Rasa Aura Gelombang Putih, Calon WARISAN

PAPAR: Memasuki minggu kedua berkempen, calon Warisan Limbahau, Datuk Juil Nuantim melihat aura gelombang putih di Limbahau semakin terserlah.

Bagaimanapun, calon bagi kerusi baharu di Papar ini tidak mahu terlalu merasa selesa sebaliknya akan terus berkerja sehingga hari terakhir demi mendekati seramai mungkin pengundi di kawasan Limbahau.

Katanya, beliau percaya sokongan yang ditunjukkan rakyat terhadap Parti Warisan Sabah (Warisan) di kawasan Limbahau memberi petanda Warisan mampu menawan kerusi DUN baharu itu.

Mengenai isu yang dibangkitkan di Papar, Juil berkata, kebanyakan isu yang dimainkan pihak lawan berupakan isu yang berulang.

Katanya, rakyat pasti sudah muak dengan isu sama yang kerap diulang-ulang demi meraih undi.

Berkenaan isu Empangan Papar, beliau berkata, pembinaan ini perlu bagi menampung bekalan air rakyat terutama di kawasan Pantai Barat untuk tempoh 10 tahun akan datang.

Bagaimanapun, proses pembinaannya perlu melalui proses yang betul termasuk dalam mengambil alih tanah milik orang kampung.

“Kerajaan sudah tentu akan memberi pampasan dan menjaga kebajikan mereka yang perlu dipindahkan.

“Air merupakan keperluan yang penting. Jadi,  jangan eksploitasi isu empangan ini demi meraih sokongan politik,” katanya ketika ditemui selepas Majlis Bersama Rakyat Pantai Manis dan Limbahau, hari ini.

Tambahnya, pembinaan empangan ini akan membolehkan bekalan elektrik dapat dijana di situ dan ini akan membantu mengurangkan gangguan bekalan elektrik di Pantai Barat Sabah.- BorneoToday


KKM Sahkan 184 Kes Baharu Positif Covid-19 Hari Ini

PUTRAJAYA: Kementerian Kesihatan Malaysia mengesahkan bahawa terdapat 184 kes baharu yang dilaporkan melalui sidang media harian yang disampaikan oleh Ketua Pengarah Kesihatan, Dr Noor Hisham Abdullah. Ini menjadikan jumlah kumulatif kes positif Covid-19 adalah 4530 kes.

Daripada bacaan jumlah keseluruhan tersebut, terdapat 44.04.% telah sembuh bersamaan 1,995 pesakit. Dalam masa yang sama, terdapat 72 kes sedang dirawat di ICU termasuklah 38 kes memerlukan bantuan alat pernafasan.

Dukacita dimaklumkan bahawa, terdapat 3 kematian baharu dengan jumlah kumulatifnya adalah seramai 73 yang terkorban atau bacaan peratusan adalah 1.61%.


Pemandu Ada Masalah Kesihatan Maut Kemalangan

KOTA KINABALU: Seorang lelaki yang dipercayai mempunyai masalah kesihatan maut dalam kemalangan yang membabitkan dua kenderaan di Jalan Kolam berhampiran Dewan Foo Chow, Bundusan awal pagi kelmarin.

Dalam kemalangan kira-kira jam 8 pagi itu, mangsa dikenali sebagai Arsad, 57, disahkan meninggal dunia di lokasi kejadian oleh pasukan perubatan Hospital Queen Elizabeth.

Difahamkan mangsa tiba-tiba diserang masalah kesihatan sebelum kenderaan Toyota Vigo yang dipandu mangsa terbabas lalu termasuk ke laluan bertentangan.

Ketua Balai Bomba dan Penyelamat Lintas, Augustavia Joe Guasi berkata, pihaknya menerima panggilan kecemasan pada jam 8.16 pagi dan sepasukan anggota dikejarkan ke lokasi kejadian.

Apabila tiba di lokasi terdapat dua kenderaan iaitu Toyota Vigo dan Honda Jazz bertembung membabitkan dua mangsa.

Salah seorang mangsa iaitu lelaki yang memandu Toyota Vigo maut manakala, seorang wanita berusia 32 tahun yang memandu Honda Jazz tidak mengalami sebarang kecederaan.

Pasukan bomba membuat pemeriksaan awal bagi memastikan tiada kemerbahayaan lain dan operasi tamat pada jam 8.37 pagi.

Mayat mangsa kemudian diserahkan kepada pasukan polis untuk tindakan lanjut. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kantoi ketika pindah diesel

KUDAT : Kementerian Perdagangan Dalam Negeri dan Hal Ehwal Pengguna (KPDNHEP) Cawangan Kudat menahan pemandu lori tangki ketika leka memindahkan 4,000 liter diesel dianggarkan bernilai RM9,000 di sebuah jeti di Kudat, semalam.

Difahamkan, serbuan 8 pagi itu dilakukan ketika lelaki tempatan berusia 43 tahun terbabit memindahkan diesel ke dalam tong di kapal kargo jenis kayu dipercayai untuk dihantar ke sebuah premis tidak berlesen di daerah itu.

Ketua Cawangan KPDNHEP Daerah Kudat, Muntahar Asmarah berkata, lima pegawai penguat kuasa terbabit dalam operasi berkenaan selepas risikan dijalankan ke atas lori tangki yang membawa muatan barang kawalan sejak sebulan lalu.

“Ketika serbuan, kami dapati berlaku pemindahan diesel menggunakan paip getah dari sebuah lori tangki ke dalam sejumlah tong di atas kapal kargo berkenaan.

“Siasatan juga mendapati bahan bakar terbabit dibawa dari Sepanggar untuk dihantar ke sebuah premis tanpa lesen di daerah ini,” katanya ketika dihubungi.

Menurutnya, kes disiasat mengikut Seksyen 20 Akta Kawalan Bekalan 1961 atas kesalahan membekalkan bahan bakar tanpa lesen dan sabit kesalahan boleh didenda sehingga RM1 juta atau penjara tiga tahun.

“Bagi syarikat pula, boleh didenda sehingga RM2 juta atau penjara tiga tahun atau kedua-duanya,” katanya. – Harian Metro


Hati-Hati Dengan Individu Menyamar, SESB Tidak Buat Kerja Pendawaian Dalam Premis

KOTA KINABALU: Sabah Electricity Sdn Bhd (SESB) mengingatkan pengguna supaya berwaspada dengan individu yang menyamar sebagai anggota SESB untuk membuat pemeriksaan sistem pendawaian dalaman premis.

Pengurus Besar (Komunikasi Korporat) SESB, Chendramata Sinteh, berkata kerja pendawaian dalaman premis hanya boleh dilakukan oleh seseorang yang mempunyai sijil pendawaian dan kompeten dikeluarkan Suruhanjaya Tenaga.

“Kita juga mengingatkan pengguna bahawa ketika ini kerja pendawaian dalaman tidak termasuk dalam skop kerja senggaraan SESB,” katanya dalam kenyataan, di sini, hari ini.

Beliau berkata demikian mengulas satu laporan media berhubung seorang lelaki menyamar sebagai anggota kerja SESB memasuki premis pengguna di Kampung Peniang, Tuaran untuk memeriksa sistem pendawaian dalaman rumah, Rabu lalu.

Penyamar terbabit dilaporkan mencuri barangan milik pengguna dan disedari oleh pengguna selepas individu terbabit beredar dari rumah berkenaan.

“Difahamkan suspek seorang lelaki datang ke rumah mangsa serta memperkenalkan diri sebagai anggota kerja SESB dan mahu memeriksa sistem pendawaian rumah.

“SESB juga tidak pernah melantik mana-mana pihak luar bagi menjalankan kerja penukaran meter elektrik kerana semua kerja terbabit dilaksanakan sendiri oleh anggota kerja SESB,” katanya.

Sementara itu, mengulas mengenai bil elektrik, beliau berkata semua bayaran bil elektrik hanya boleh dibuat di kaunter perkhidmatan SESB, kios dan pejabat utama SESB serta beberapa agensi perbankan yang dilantik.

Katanya, bagi pembayaran perkhidmatan lain, urusan hanya boleh dibuat di kaunter SESB dan tiada warga kerja SESB dibenarkan menerima sebarang bayaran berbentuk tunai walaupun bagi pihak syarikat.

Sehubungan itu, katanya pengguna perlu menghubungi polis jika mereka didatangi individu yang mencurigakan dan meminta bayaran bagi sebarang perkhidmatan berkaitan dengan pendawaian dalaman atau kerja pembaikan kotak jangka di premis.

Kes penipuan yang sama turut dilaporkan di Kampung Padawan, Papar pada Isnin lalu membabitkan dua suspek lelaki menyamar kakitangan SESB yang masih diburu polis.